ועדת הבריאות, כנסת 25, פרוטוקול מספר 154, 2024-01-29 00:00

יונתן מישרקי: שלום לכולם

יונתן מישרקי:  אני מתכבד לפתוח את ישיבת ועדת הבריאות בנושא היערכות משרד הבריאות וקופות החולים להעברת האחריות לאביזרי שיקום וניידות ממשרד הבריאות לקופות החולים

יונתן מישרקי:       גם את הבוקר הזה אנחנו נפתח בתפילה להשבתם של כל החטופים, 136 חטופים, הביתה בבריאות איתנה וכמובן בתפילה לרפואתם השלמה של כל החיילים הפצועים ובכלל כל הפצועים במהרה

יונתן מישרקי:  אנחנו נפתח את הישיבה הזו בדברי משפחות החטופים, נתחיל עם שמעון אור, בבקשה

שמעון פרס: בוקר טוב ותודה לכם על הזמן שאתם נותנים לנו לדבר ולהציג את הדברים

שמעון פרס:  אני דוד של אבינתן, אני אחיו התאום של ירון אור, אני מגיע לא רק בשמו, אלא גם בשם החטופים האחרים וגם בשם המשפחות

שמעון פרס:  אני בא בשמי, אבל הכול בשם המשפחות שחושבות שצריך להחזיר את החטופים הביתה

שמעון פרס:  אנחנו אומרים שאנחנו אחים, זה בעיקר מה שחשוב לנו לומר, אנחנו אחים, גם החיילים שלנו הם אחים שלנו, גם מדינת ישראל הם אחים שלנו

שמעון פרס:       אני חושב שמי שנמצא היום שבוי ובן ערובה בידי החמאס זה לא רק אבינתן אלא למעשה כל מדינת ישראל וחיילי צבא ההגנה לישראל ואנחנו צריכים להשתחרר מהמצב הזה של השבייה הזאת ואנחנו חושבים שרק על ידי זה שאנחנו נהיה חזקים ונצליח לנער מעצמנו את החמאס ונביא אותם לשבת או לכרוע על הברכיים אנחנו נוכל להביא גם את החטופים חזרה

שמעון פרס:  אנחנו לא מאמינים בכל המשאים והמתנים שהם מתוך חולשה או מתוך רפיסות או מתוך לקבל את הדרישות של החמאס

שמעון פרס:  אין כזה דבר, זה לא יהיה, אבינתן לא יחזור ואחרים לא יחזרו ובטח כל מדינת ישראל תהיה למעשה שבויה בידיים של החמאס

שמעון פרס:      אנחנו רוצים חופש, חופש לכולם, חופש לאבינתן, חופש לחטופים, חופש לחיילים, חופש למדינת ישראל ואנחנו מבקשים מכם כחברי כנסת לעשות את הכול, שאנחנו נעשה את המאמץ המלחמתי החזק ביותר שאפשר לעשות, להביא את החמאס לידי כניעה ואז להביא למצב שהוא ירצה לשחרר את החטופים בעסקה שאנחנו נהיה אלה שמנהלים אותה ואנחנו נהיה אלה שמובילים ולא אלה שמובלים

שמעון פרס:       זאת הבקשה שלנו ולכם, חברי הכנסת, יש את הכוח לעשות את זה, לא לוותר, להמשיך את המלחמה בעצימות גבוהה ולהביא למצב שאנחנו נכנסים ומגיעים לכל המנהרות הללו עד שהם ייכנעו וייתנו את החטופים בחזרה

שמעון פרס:  תודה רבה

יונתן מישרקי: תודה רבה, שמעון

יונתן מישרקי:  בועז מירן

בועז מירן: שלום, אני בועז, אח של עמרי מירן שנחטף מנחל עוז

בועז מירן:  עמרי בן 46, נשוי עם שתי ילדות קטנות

בועז מירן:  אני רוצה להמשיך את דבריו של קודמי, אנחנו כבר 115 יום עם העניין הזה

בועז מירן:  הממשלה אמרה שרק לחץ יביא לשחרור יקירינו, אנחנו איתה בעניין הזה, מחזקים אותה, אבל אנחנו רוצים שיהיה לחץ

בועז מירן:  מה שאנחנו רואים כרגע זה שאין לחץ, כוחות יוצאים, לא נכנסים, ציר פילדלפי, רפיח, אין שם שום התייחסות, שום טיפול בו

בועז מירן:       אני יודע מדיבור עם אנשים בכירים שאני נפגש שרפיח, פילדלפי, מתחתיו הוא פרוץ

בועז מירן:  מה שזה אומר זה שיש אפשרות די סבירה שחטופים יעברו החוצה ממנו

בועז מירן:  אני לא מבין למה הממשלה שאומרת שרק לחץ יביא עסקה לא מפעילה באמת לחץ

בועז מירן:  ציר פילדלפי היה צריך לדעתי או לדעת רבים וטובים להיכבש או להשתלט עליו כבר בתחילת האירוע של התמרון, כרגע הוא יכול גם לעבור חימוש וכאמור גם חטופים והבכירים של חמאס שאותם אנחנו רוצים לתפוס

בועז מירן:  זה הפעלת לחץ, הלחץ צריך להיות על בכירי חמאס ואם יש להם את האפשרות לעבור החוצה, לצאת למצרים, אין אפקטיביות ללחץ של מה שהמדינה כרגע רוצה להפעיל

בועז מירן:  תודה

יונתן מישרקי: תודה רבה

יונתן מישרקי:  עפרי ביבס, בבקשה

עפרי ביבס: אני עפרי ביבס, יש לי הרבה פוסטרים לצערי, אני אחות של ירדן וגיסתה של שירי ביבס ודודה של אריאל וכפיר

עפרי ביבס:  כבר ארבעה חודשים שאני מסתובבת עם פוסטרים, אין לי משפחה, הם לא פה

עפרי ביבס:  אני מבקשת ממך שגם לא תדבר בשם המשפחות ולא בשמי, כי אני לא מסכימה עם אף מילה שאמרת

עפרי ביבס:  אני כבר 115 יום שומעת שלחץ צבאי יחזיר אותם והם לא פה ואני לא יודעת מה עלה בגורלם

עפרי ביבס:       אני יודעת שאח שלי חי, אני יודעת שהוא נמק שם במנהרות ובאיזה תא כלא ומבטיחים לי כבר 115 ימים שלחץ צבאי יחזיר אותו ואני לא רואה אותו פה בבית

עפרי ביבס:  אני לא יודעת מה עלה בגורלם של שירי והילדים, מאז חודשיים שחמאס אמרו לי שהם נהרגו בהפצצות, אבל אני עוד מאמינה שהם בחיים ועוד אולי אפשר להציל אותם, שהם לא מתים והם יכולים לחזור, ואנחנו צריכים לעשות הכול כדי שהם יחזרו ואני לא יכולה יותר לשמוע שלחץ צבאי זה מה שיחזיר אותם

עפרי ביבס:       אנחנו כבר ארבעה חודשים לא חיים, לא נושמים

עפרי ביבס:  לא מתקיימים

עפרי ביבס:  ראיתי את התמונות של המנהרה שאח שלי מוחזק בה ובחיי שהסלע במשקל טון שיושב לי על הלב כבר ארבעה חודשים, כבר לא יכולתי לנשום כבר, לא יכולתי לאכול, לא יכולתי לראות את הילדים שלי רוקדים ומשחקים

עפרי ביבס:  אני בוכה כי אני חושבת על זה שאריאל אמור להיות איתם פה עכשיו

עפרי ביבס:       אז להם אין זמן לחכות לעוד לחץ צבאי ולעוד, לא יודעת, פעולת חילוץ שתיכשל

עפרי ביבס:  אין להם זמן, הם צריכים לצאת עכשיו, הם שם והם צריכים לצאת

עפרי ביבס:  אני מרפאה בעיסוק ואני רואה שיש פה דיון על שיקום וניידות, הלוואי שמה שהייתי מתעסקת בו עכשיו זה בלשקם אנשים במחלקה שאני הייתי אמורה לעבוד בה

עפרי ביבס:  אפילו לא התחלתי את העבודה כי כל מה שאני עסוקה זה בקמפיין להחזיר את המשפחה שלי, כשזה לא מה שאני אמורה לעשות, זה לא תפקידי, אני מרפאה בעיסוק, אני לא חברת כנסת ואני לא ראש ממשלה וזה לא תפקידי להחזיר אותם

עפרי ביבס:  זה תפקידכם

עפרי ביבס:       התעוררנו עוד הבוקר לתמונות מהכנס אתמול, שכבר כמה אפשר לדבר על כמה שהדבר הזה היה מבחיל

עפרי ביבס:  תסלחו לי, זו המילה היחידה שאני יכולה לחשוב עליה, רוקדים שם, שרים, על הדם שלהם, על הדם של החיילים שהקריבו את נפשם במלחמה, בין היתר כי הם רואים חשיבות עליונה להחזיר את החטופים

עפרי ביבס:       אז אני לא יודעת כמה עוד נצטרך להגיע לפה ועוד כמה זמן עד שאני אוכל לחזור לחיים שלי ואולי לטפל באנשים ואולי לטפל בכל הפצועים שהמלחמה הזאת גם מייצרת כל יום, אבל די, די

עפרי ביבס:  אתמול עוד הייתה לנו טיפה של אופטימיות שמתקרבת איזה שהיא התחלה של הסכם, שאולי הם יהיו פה

עפרי ביבס:  מדברים על עסקה של אפילו ארבעה חודשים, אבל לפחות איזה קרן אור, משהו, משהו לחשוב שאולי מתקדם, ואז הכנס הזה שפשוט יורק לנו בפרצוף ותוקע אצבע בעין

עפרי ביבס:       אז אני מבקשת שוב, כמו שאנחנו מבקשים פה כל שבוע, אין עדיפות עליונה מלהחזיר אותם, אין דבר יותר חשוב

עפרי ביבס:  תמצאו את הדרך ותחזירו אותם, כל מי שיושב בממשלה הזאת

עפרי ביבס:  תודה

יונתן מישרקי: תודה רבה, עפרי

יונתן מישרקי:  אני מודה לכל המשפחות

יונתן מישרקי:  מישהו נוסף רוצה לומר משהו? טוב

יונתן מישרקי:  תודה לכם

יונתן מישרקי:       קשה לעשות את המעבר אחרי ששומעים את משפחות החטופים, אבל המשימה שלנו בין היתר היא גם לדאוג להמשך התפקוד, בוודאי ובוודאי של האוכלוסייה שכה זקוקה לה

יונתן מישרקי:  הדיון היום הוא למעשה דיון המשך, זה דיון שכבר התקיים פה בתחילת אוגוסט בוועדה בראשותו של השר היום, יושב ראש הוועדה לשעבר אוריאל בוסו

יונתן מישרקי:  אני קיבלתי הרבה פניות מכל מיני גופים שמייצגים את ציבור הנכים ואני אבקש ממשרד הבריאות להציג בפנינו את הדרך להוציא לפועל את אותה החלטה להעביר את האחריות לקופות החולים

יונתן מישרקי:       יש פה שאלות רבות שמונחות לפניי, אני לא אשאל את הכול מראש, אנחנו ניתן לכם קודם כל להציג, אבל בראשית הדברים אני אומר, אני מתייחס לכולם, לכל מי שיושב סביב השולחן, בכבוד גדול, אתם מייצגים כולכם אנשים שזקוקים למדינה ושהמדינה מחויבת לעזור להם, אנא, כבדו אחד את השני ואני אאפשר ככל שיאפשר הזמן לכולם להתייחס

יונתן מישרקי:  תשתדלו לא לחזור אחד על הדברים של השני כי אנחנו רוצים לשמוע את תשובות המשרד בעיקר

יונתן מישרקי:  ככל שתישאל שאלה, אנחנו נסמן אותה לפנינו, אתם, אנשי משרד הבריאות, תכתבו אותה לפניכם ואנחנו נבקש לקבל תשובות בהמשך

יונתן מישרקי:       פתיחת הדברים תהיה על ידי נציג משרד הבריאות, צחי קלר, הוא רוצה להציג לנו מצגת, אז בבקשה

צחי קלר: בוקר טוב

צחי קלר:  הכנו מצגת קצרה, רק להזכיר לכולם מה מטרת הרפורמה ולהתייחס למה שנעשה מהפעם הקודמת תוך התייחסות לסיכום הדיון הקודם

צחי קלר:       (מצגת)

צחי קלר:  אני אזכיר, מטרות הרפורמה מבחינתנו זה דבר ראשון שמירה על רצף הטיפול ושיפור הנגישות לשירות, הדבר השני זה שיפור השירות באמצעות הפיכה של קופות החולים לספקיות השירות כאשר המשרד הוא הרגולטור, רגולטור אמיתי

צחי קלר:  הדבר השלישי שקבענו, שהשירות לא ייפגע, זאת אומרת גם הסטנדרט, גם מנגנוני השירות, גם זמני המתנה, גם אפשרויות הבחירה, הם לא ייפגעו והקופות ימשיכו לתת שירות איכותי, גם מבחינת השירות עצמו, גם מבחינת המכשירים לאוכלוסייה הנזקקת למכשירים

צחי קלר:       אני רק אעדכן את הסטטוס

צחי קלר:  בשל המלחמה בוצעה דחייה של ההצעה בשלושה חודשים כאשר הרפורמה תבוצע בשתי פעימות, פעימה ראשונה ב-1 באפריל, שבה רוב המכשירים הפשוטים יותר יעברו, וב-1 באוקטובר הפעימה השנייה, ששם יעברו המכשירים היותר מורכבים

יונתן מישרקי: אולי תגיד מילה על הרציונל שעמד בפני משרד הבריאות להעביר את האחריות ממשרד הבריאות לקופות החולים, מה עמד בשורש העניין

צחי קלר: אלה דיונים שנעשו הרבה שנים והבשילו בעת הזאת

צחי קלר:  הרציונל הוא שמשרד הבריאות הוא רגולטור, כפל הכובעים לא טוב לו, לעומת זאת קופות החולים הן נותנות השירותים וזה חלק מהשירותים שהם גם נתנו קודם

צחי קלר:  גם קודם התהליך התחיל והסתיים בקופות החולים, מה שקרה בעבר או עדיין קורה, הוא התחיל בקופת החולים, כל הנושא של ההמלצה, הוא עבר למשרד הבריאות רק לנושא של אישור ואספקת המכשירים וחזר לקופה כי בסופו של דבר המטופל בשוטף עובד מול קופת החולים ושם יכולים לזהות את הצרכים שלו

צחי קלר:       אנחנו רוצים ליצור רצף של השירות, זה נותן רצף טיפול מלא, גם הקופה יכולה לראות את כלל השירותים שניתנים למטופל, לתת לו את השירות היותר מתאים לו, לתת לו נגישות הרבה יותר טובה לשירות, גם מבחינת לחשוף בפניו

צחי קלר:  היום מטופל, כדי לדעת מה הסטטוס שלו צריך לקפוץ בין גורמים שונים

צחי קלר:  מחר זה יהיה במקום אחד, הקופה תוכל לתווך לו את כל הדרך ואנחנו כמשרד נוכל להתפנות לעשות את הייעוד העיקרי שלנו, רגולציה, ולוודא שהשירות שניתן הוא שירות טוב ושירות איכותי

קריאה: מה הסנקציות שיש לכם?      

יונתן מישרקי: לא, אנחנו עוד לא נשאל שאלות, הוא יסיים להציג את הדברים ואנחנו נעבור אחד אחד, תשאלו שאלות ונקבל גם תשובות בהמשך

ירון סחר: רק אם אפשר עוד מילה על הרציונל

ירון סחר:  אני חושב שההפרדה הזאת, קודם היסטורית, ההעברה של השירותים מהקופות, ההפרדה בין השירותים שניתנו לקופות בעת חיקוק חוק ביטוח בריאות ממלכתי והשירותים, ההפרדה הזאת בין השירותים שנותרו בקופות ואלה שנותרו בעת חקיקת חוק ביטוח בריאות ממלכתי בידי משרד הבריאות הייתה אמורה להיות הפרדה זמנית, אבל מה לעשות, דברים זמניים לפעמים אורכים פה הרבה זמן והתיקון הזה שהיה צריך להגיע בתוך שנים ספורות מזמן חיקוק החוק ב-95' קורה רק עכשיו

ירון סחר:      עוד מילה לא ברמה המנהלתית

ירון סחר:  אני חושב שהפרדה בין מכשור ובין טיפול, ככל שנוגע לנכים, היא הפרדה מלאכותית

ירון סחר:  אני חושב שכשאתה נותן אביזר הרבה פעמים הוא צריך להיות מגובה בטיפול וכשאתה נותן טיפול לפעמים זה משפיע על בחירת האביזר ולכן מאוד מאוד נכון מבחינתי כרופא שכל ההיבטים של הטיפול יהיו מרוכזים במקום אחד ולא יחולקו בין גורמים שונים

ירון סחר:  אני חושב שאותו רצף שצחי הזכיר במילה הוא לא רק רצף ברמה השירותית אלא רצף גם ברמה הטיפולית הקלינית ומבחינתי אולי זו התרומה הגדולה ביותר לתהליך

יונתן מישרקי: תודה, בסדר גמור, חידוד חשוב

צחי קלר: מבחינת התהליך עצמו, המשרד פועל מאז שיצא דוח הוועדה, כבר לפני כשנה וחצי, וביתר שאת בחודשים האחרונים, בשלושה מישורים כדי להבטיח שהשירות יעבור בצורה מיטבית

צחי קלר:  האחד זה מול קופות החולים, כדי להבטיח את הסטנדרט ואת האיכות, אני עוד רגע אכנס לכל אחד מהתחומים

צחי קלר:  האפיק השני זה מול הציבור, גם בהיבטים של יידוע הציבור, גם הקשבה לציבור ולקשיים שעולים, וההיבט השלישי זה בתוך המשרד עצמו באמת כדי להפוך אותנו או לאפשר לנו לבצע את תפקידנו כרגולטור בצורה הטובה ביותר

צחי קלר:       ההיבט הראשון מול קופות החולים

צחי קלר:  המשרד מקיים שיח שוטף עם הקופות כדי לדון בכל הצרכים, בכל התהליכים, בכל ההיבטים השונים של הרפורמה, כדי להבטיח שהקופה יודעת לעשות את זה

צחי קלר:  ב-1 באפריל, כשהכפתור יזוז ויעבור אליהם הם יידעו לתת את השירות כמה שיותר טוב

צחי קלר:  במסגרת זה הקופות הציגו לנו תהליכי עבודה שלהם, תהליכי עבודה בהרבה מאוד תחומים דומים לשלנו או משפרים אפילו את המצב היום ויש זרימה יותר טובה של התהליך

צחי קלר:       המשרד קבע לכל המכשירים תקינה בין-לאומית מחייבת, זאת אומרת שמכשיר שלא עומד בתקינה הזאת לא יהיה בכלל ולא יוכל להיות מסופק על ידי הקופות

צחי קלר:  בהמשך לוועדה הקודמת, המשרד בחן את כל המכרזים של הקופות טרם פרסומם, הערנו הערות איפה שהיו דברים שלא תאמו את הרפורמה ביקשנו מהם להתאים אותם כדי שבאמת בסופו של דבר המפרטים יהיו כמו שצריך, יעמדו לפחות בסטנדרט הקיים היום

יונתן מישרקי: זאת אומרת המשרד מפקח ויודע שיש אחידות בין המכרזים?      

צחי קלר: לא, לא אמרתי אחידות בין המכרזים

צחי קלר:  דבר ראשון, מכרז זה דבר מורכב, יש היבטים המקצועיים ויש את ההיבטים - - -      

יונתן מישרקי: בוא ניקח את הנושא של התקינה

צחי קלר: מבחינת תקינה יש תקינה, אמרתי, מחייבת

יונתן מישרקי: אחידה

צחי קלר: אחידה

צחי קלר:  מבחינת מפרטים יש מפרטי מינימום שהם מחויבים כולם לעמוד בהם

יונתן מישרקי: שזה אותם מפרטים של משרד הבריאות?      

צחי קלר: מפרטים שהיו במשרד הבריאות

צחי קלר:  איכות המוצרים

צחי קלר:  אמרתי, יש את הנושא של תקינה, יש ציוני איכות במכרזים, בדקנו שזה באמת - - -     

יונתן מישרקי: היחס בין האיכות למחיר, אני קיבלתי על זה כמה וכמה מסמכים שמדברים על הפער הזה

יונתן מישרקי:  משרד הבריאות נתן 60% מהניקוד לטובת האיכות, 40% לטובת המחיר, ואנחנו מבינים שיש קופות שבמכרזים שלהם היחס בין המחיר לאיכות הוא שונה, הוא פחות באיכות

צחי קלר: אני אתן גם לקופות להתייחס לזה אחרי זה, אני רק אגיד שבשונה מהמכרזים שהיו של המשרד הקופות קבעו ציון מינימום לאיכות, שזה אפילו לא היה במכרז, זאת אומרת שמי שלא עומד בציון המינימום בכלל נפסל עוד לפני שלב המחיר

צחי קלר:  אני חושב שזה דבר שהוא מיטיב מאוד בתהליך הזה

צחי קלר:  וידאנו שהמכרזים עומדים בדרישות השירות ולוחות הזמנים שקבענו בדוח הרפורמה

יונתן מישרקי: שמה זה אומר?      

צחי קלר: זאת אומרת שקיים פרק זמן שהם מחויבים לספק מכשיר, פרק זמן לתיקונים

יונתן מישרקי: כמה זה היום?      

צחי קלר: קבענו ברפורמה, צילמנו את המצב שהוא היום, שאנחנו צריכים לתת היום, והמכרזים של הקופות לקחו את זה ו - - -      

סמדר אונה: כמה זה היום?     

צחי קלר: זה תלוי פר מכשיר

צחי קלר:  יש מגוון רחב מאוד של מכשירים בסטנדרטים שונים ובמורכבות שונה

צחי קלר:  נגיד מכשירים פשוטים בין שבוע לעשרה ימים אספקה, מכשירים יותר מורכבים יכול להיות גם פרק זמן של חודש-חודשיים

צחי קלר:  זה מאוד תלוי בסוג המכשיר ואם מדובר במכשיר שהוא סטנדרטי או מכשיר שהוא יותר מותאם אישית ואז באמת צריך להתאים אותו במדויק

אימאן ח'טיב יאסין: רק ברשותך, לגבי מכשיר פשוט, מה זה אומר?      

צחי קלר: אני אתן דוגמה, מכשיר פשוט כדוגמת מיטה

אימאן ח'טיב יאסין: אתה רוצה לשמוע ממני? באתי במיוחד בשביל זה, שלושה וחצי חודשים לחכות למיטה

יונתן מישרקי: אספקה של מיטה?      

אימאן ח'טיב יאסין: שלושה וחצי חודשים הגשת הבקשה וחודש וחצי לאספקה, לאישה שלא יכולה לזוז

דלית רומם: אני רוצה להתייחס

דלית רומם:  יש לנו לוחות זמנים שנקבעו ואנחנו עושים את מרב המאמצים לעמוד בהם

דלית רומם:  אני לא רוצה להיכנס פה למקרה ספציפי, יכול להיות שיש מקרה שקרה משהו בדרך ובאמת לוח הזמנים השתנה, אבל במעקב שלנו ובבקרה שאנחנו עושים, לפחות בכל המכשירים שצחי אמר שהם מכשירים סטנדרטיים משך הזמן הוא הרבה יותר קצר לאישור מאשר חמישה ימים

דלית רומם:  אפשר לראות את זה, 90% ויותר מהמכשירים מאושרים תוך זמן מאוד מאוד קצר

דלית רומם:  שוב, אני לא נכנסת פה למקרה ספציפי של מישהו

אימאן ח'טיב יאסין: זה לא מקרה ספציפי, אני הלכתי לנפה, לנצרת, וגם בדקתי בקופת חולים וגם עם האחראית בנפה בנצרת וגם במערך הטיפול

אימאן ח'טיב יאסין:  זה לא יאומן מה שקורה כאן

אימאן ח'טיב יאסין:  בן אדם משלם 80-70 שנה לקופת חולים כדי לקבל בסופו של יום, כשהוא יצטרך, אם הוא מגיע עד לגיל הזה, ובסופו של יום הוא צריך להיטרטר שלושה וארבעה חודשים בשביל כיסא למקלחת, בשביל מיטה, על דברים מאוד מאוד מאוד פשוטים, מאוד פשוטים

אימאן ח'טיב יאסין:  אני לא מדברת על מקרה ספציפי, המקרה הספציפי דחף אותי ללכת לבדוק את המציאות

אליהו מויאל: ובמצבים כאלה כמו שאת מדברת על זה - - -      

יונתן מישרקי: אני מבקש לא להתפרץ

יונתן מישרקי:  אני לא התכוונתי לקיים דיון על זמני אספקה של הזכיינים, אבל זה נושא חשוב

יונתן מישרקי:  אני מנסה להבין האם המעבר הזה לקופות החולים יגביר את התחרות בצורה כזו שיספק יותר מהר לאזרח שנזקק את השירות או להיפך

יהודה דורון: זה יהיה יותר גרוע

יונתן מישרקי: מותר לך לחשוב ככה וזה בסדר ויכול להיות שאני גם מקבל את עמדתך, אני רק אומר שהמטרה היא לדון האם המעבר יקל או יקשה

אימאן ח'טיב יאסין: השאלה אם במכרז שמו את התנאים לבדיקה

אליהו מויאל: יש פה אנשים שמנוסים יותר מאנשי המקצוע

יונתן מישרקי: ונשמע אותם, בוודאי

אליהו מויאל: חשוב שתשמע כל אחד ואחד כי לא יכול להיות שיבואו ויספרו סיפורים במקרים כאלה, כמו שחברת הכנסת מדברת על המיטה, שגם אם זה מגיע אחרי תקופה מסוימת, מיטה כזאת משדרגים אותה ממשפחה אחרת למשפחה אחרת

יונתן מישרקי: אנחנו רוצים להתקדם בדיון ולא לחזור על דברים שנאמרו

יונתן מישרקי:  תודה

צחי קלר: אני אמשיך

צחי קלר:  גם לאחר שייבחרו הספקים והמכשירים בקופות בכוונת המשרד לוודא שהמכשירים שנבחרו הם מכשירים שנבחרו ועומדים בכל הסטנדרטים שהקופות מחויבות להם

צחי קלר:      מבחינת נושא של השתתפויות עצמיות, לא יהיה שינוי במעבר

צחי קלר:  ההשתתפויות יהיו אחידות בכל קופות החולים על ידי זה שאנחנו משקפים את המצב הקיים

צחי קלר:  הפטורים שניתנים היום ימשיכו להינתן בקופות החולים, בדיוק אותם פטורים, וגם תקרת ההשתתפות שהמשרד מחויב מועברת לקופות החולים ללא כל שינוי

צחי קלר:       מבחינת הדרכה, בחודש מרץ אנחנו מתכוונים להדריך את גורמי המקצוע והגורמים המנהלתיים בקופות החולים, כדי להבטיח שהתהליך שהם יבצעו, הם יידעו בדיוק מה הם צריכים לבצע ויבצעו את זה בצורה הטובה ביותר

צחי קלר:  יש מערך הדרכה שנקבע מול כל קופה בהתאם לצרכים שלה ויבוצע במהלך חודש מרץ

יונתן מישרקי: לפני הדרכות, לגבי המערכות הטכנולוגיות הפיזיות שצריכים בשביל להקים כזה דבר, אתם כבר היום יודעים או עוקבים אחרי כך שזה יבוצע? זאת אומרת לפני שאתם מדריכים אותם צריך לוודא שיש להם מערכות, יש להם מתקנים לקבל את האנשים, למסור להם את הדברים, לקבל את הבקשות, את המערכות המחשוביות, כל מה שצריך

צחי קלר: אנחנו מקיימים שיח שוטף עם הקופות, הם מציגים לנו את הדברים האלה, אני חושב שהתייחסויות לנושאים הטכנולוגיים, עדיף שהקופות יתייחסו וייתנו את המענה

צחי קלר:       מבחינת ליווי ובקרה, אנחנו מבחינתנו כרגולטור מחלקים את זה לטווח הזמן הקצר ולטווח הזמן היותר ארוך

צחי קלר:  בטווח הזמן הראשוני לאחר המעבר, אנחנו רואים את זה יותר כליווי, לתת את היד אם צריך אפילו לקופות כדי לעזור להם בכל מה שנדרש

צחי קלר:  אנחנו נעשה בקרה מאוד מאוד הדוקה, אבל זו בקרה לומדת כדי לראות איפה הקשיים ואיפה צריך לשפר

צחי קלר:       אנחנו נהיה בזמינות מאוד מאוד גבוהה לקופות, גם מבחינת הצוותים שלנו, שיהיו זמינים אליהם בכל עת, גם מבחינת ישיבות שנקיים איתם בתדירות מאוד גבוהה כדי לבדוק איפה יש חסמים ואיפה יש בעיות

צחי קלר:  אנחנו נבצע הרבה בקרות בשטח כדי לוודא שזה מבוצע כמו שצריך

צחי קלר:       בטווח הארוך יותר אנחנו כמובן נבנה תוכנית בקרה מסודרת שתבחן שהשירות ממשיך להינתן כמו שצריך ושאפילו משתפר עם הזמן

צחי קלר:       מול הציבור

צחי קלר:  דבר ראשון, בהתאם להחלטת הממשלה הוקמה ועדת מעקב בשיתוף נציגים של ארגוני הנכים

אליהו מויאל: כמה פעמים התכנסה הוועדה הזאת?      

יונתן מישרקי: אתה לא עונה על שאלות, אני שואל את השאלות ואני אתן את זכות הדיבור ואחרי זה תענה על שאלות

צחי קלר: ישיבה ראשונה כבר התקיימה, שמענו שם שאלות מנציגי הארגונים, נתנו להם מענה ראשוני

צחי קלר:  בשבוע הבא מתכנסת הוועדה פעם נוספת, שם הקופות יציגו בצורה מסודרת את תהליכי העבודה שלהם כדי שכל מי שנזקק יידע באמת מה התהליך

צחי קלר:  אנחנו נמשיך ונקיים דיונים בהתאם לצורך ובהתאם לדרישות שיעלו

יהודה דורון: חברי הוועדה, את מי הם מייצגים? אני רוצה לשמוע את מי הם מייצגים

יונתן מישרקי: אחרי זה אנחנו נשמע שאלות

צחי קלר: מבחינת פרסום, המשרד בונה עכשיו קמפיין פרסומי לטובת הנושא שיעלה בסמוך לביצוע הרפורמה, כמובן בתיאום עם קופות החולים כדי שגם הציבור יידע שזה יוצא ממשרד הבריאות וגם הוא יידע מה התהליכים ולמי הוא צריך לפנות כדי לקבל את השירות לאחר מכן

צחי קלר:       מול כלל הציבור, כל המשתמשים במכשירים שרשומים במשרד יקבלו גם דיוור ישיר שייתן להם הסבר בדיוק מה יקרה מה-1 באפריל, למי הם צריכים לפנות, מה קורה עם המכשירים שלהם

צחי קלר:  כמובן המכשירים נשארים ברשותם ללא כל שינוי, אבל למי הם צריכים לפנות במקרה של תיקונים, במקרה של תקלות, במקרה שיש להם בעיות

צחי קלר:  הם יקבלו דיוור מסודר וישיר אליהם

טטיאנה (טניה) מזרסקי: אתם בתור ספק, איפה שהם קיבלו את האביזר, הם פונים אליו?      

צחי קלר: הם יקבלו דיוור מדויק, הם לא ייפגעו במעבר

יונתן מישרקי: מה קורה אם ספק מסוים נתן למטופל ועכשיו הקופה עברה לזכיינות אחרת אצל ספק אחר?      

צחי קלר: אני אתן לקופות אחרי זה להתייחס לזה, אבל הם חייבים למצוא פתרון כדי לתת שירות לכל מי שיש לו מכשיר ברשותו

צחי קלר:  הם יודעים את זה והם עובדים על זה

אליהו מויאל: מי יודע את זה?      

צחי קלר: הקופות יודעות

טטיאנה (טניה) מזרסקי: אם מטופל יתקשר לאותו ספק שהם קיבלו מיטה והמיטה התקלקלה, הם יענו להם שזה לא באחריות שלהם?      

יונתן מישרקי: טטיאנה, השאלה ברורה

יונתן מישרקי:  התשובה לא

צחי קלר: אני אומר, הקופות יצטרכו לתת מענה

צחי קלר:  אם זה יהיה מענה באמצעות אותו ספק או באמצעות ספק אחר שייתן שירות זהה, הם צריכים לתת את המענה

אליהו מויאל: איפה זה כתוב? שאני עובר מספק לספק והוא נותן לי את אותו שירות שאני קיבלתי אצל הספק האחר? ומי נותן לי את הביטוח לאחר שאני מקבל את הציוד?      

יונתן מישרקי: תודה רבה

יונתן מישרקי:  השאלה הזו, בין היתר, היא שאלה מאוד מאוד חשובה, גם לארגונים, אבל גם למטופלים ובעיקר לנו, כי אנחנו רוצים לדעת שהתהליך הוא תהליך מושלם, לא פחות מזה

אימאן ח'טיב יאסין: לא רק זה, יש עוד משהו שקשור לאותו דבר, כבודו

יונתן מישרקי: מעבר בין קופות?      

אימאן ח'טיב יאסין: כן

אימאן ח'טיב יאסין:  לגבי ההשתתפות העצמית שהמטופל משלם, הוא שילם לספק מסוים, עכשיו שעוברים למקום אחר, מה קורה עם הדבר הזה?      

יונתן מישרקי: אני רוצה שתהדקו יותר את התשובה בעניין הזה

יונתן מישרקי:  ירון, אם אתה רוצה להוסיף אנחנו נשמח, כי אי אפשר לעבור לשאר המצגת אם אנחנו לא יודעים שהמעבר מתבצע כמו שצריך

צחי קלר: ניתן לקופות להתייחס כי הם בסופו של דבר בונים את התהליך הזה בצורה מסודרת

אליהו מויאל: אז משרד הבריאות לא נשאר רגולטור אחרי כל המבצע הזה?      

יונתן מישרקי: רבותיי, שאלנו שאלה פשוטה מאוד

סמדר אונה: היא לא פשוטה, אתה יום יום - - -      

יונתן מישרקי: נכון, השאלה ברורה ואני מבקש לקבל תשובה

אליהו מויאל: סליחה, היושב ראש, אני מצטער שאני מתפרץ, אבל אני מתפרץ ממקום שאני רואה שאנחנו הולכים להתמהמה עם כל הסיפור הזה

יונתן מישרקי: לכן אנחנו מבקשים לקבל תשובות

יונתן מישרקי:  זו מטרת הדיון, רבותיי

אליהו מויאל: התשובות האלה הן לא מספקות

יונתן מישרקי: אני מבקש לקבל תשובות ולכן אני דוחק באנשי המשרד להביא תשובה מסודרת

יונתן מישרקי:  תנו לנו לנהל את הדיון הזה

דלית רומם: אני רוצה להתייחס

דלית רומם:  אני מנהלת את היחידה הארצית למכשירי שיקום וניידות

דלית רומם:  הצגתי את עצמי קודם ואנחנו מכירים

דלית רומם:       אנחנו נדאג ביחד עם הקופות, וזו הבטחה שלנו ושל הקופות, שכל מי שיש לו מכשיר יוכל להישאר עם המכשיר שלו, השירות ימשיך להינתן עד שיצטרכו להחליף את המכשיר

דלית רומם:  כל שירות התיקונים וכל השירות ההתאמה יימשך

דלית רומם:  אנחנו לא יכולים לענות כרגע אם זה יהיה באמצעות אותם ספקים שנתנו את המכשירים או באמצעות דרך אחרת שהקופות יקבעו

דלית רומם:  אף נכה לא ייפגע וכל מי שיש לו מכשיר ימשיך לקבל שירות מ-א' עד ת'

טטיאנה (טניה) מזרסקי: אבל אם הדגם יהיה שונה?      

אליקו שליין: את יכולה לחתום על זה בתצהיר?      

סמדר אונה: לא, לא, לא, סליחה, , יש מילים יפות פה שהאנשים האלה מדברים ויש - - -     

יונתן מישרקי: אבל אני לא יכול לתת לך להתפרץ כל הזמן

סמדר אונה: אז אולי תקשיבו למציאות ולא רק ל - - -     

יונתן מישרקי: אנחנו ניתן לכולם לדבר, אנחנו בתחילת הישיבה, מציגים מצגת, שואלים את השאלות - - -     

אליקו שליין: אבל המצגת אפילו לא עלתה לאתר פה, היא לא עלתה לאתר הוועדה

אליקו שליין:  זה לא פייר, היינו רוצים להתכונן עליה

אליהו מויאל: בואו ניתן להם להתקדם, כל אחד ידבר בזמן שלו

יונתן מישרקי: לא, אני מנהל את הדיון

יונתן מישרקי:  התשובה הזו לא כל כך מספקת אותנו, או בכלל לא מספקת אותנו, זה לא בהיר ונהיר לכל מי שיושב פה בחדר הזה מה דרך הפעולה שלכם להבטיח את המשך מתן השירות לאותו מטופל עם אותו מכשיר

יונתן מישרקי:  אני רושם את זה לפניי במסקנות הוועדה ואנחנו נקיים עוד דיון בטרם הרפורמה תיכנס לתוקף כדי לשמוע תשובות גם על השאלות האלה

יונתן מישרקי:  זה לא יעזור אם נשאל אותם 20 פעם או 50 פעם, כי תשובה ברורה אין בינתיים

ירון סחר: רק לציין שמעבר בין ספקים הוא לא אירוע שצריך לקרות רק בתקופת רפורמה

ירון סחר:  אם דברים היו מתנהלים בצורה יעילה יותר במשרד ומכרזים היו מתקיימים בתדירות גבוהה יותר, כמו שאני חושב שצריך היה להיות, אז גם אנחנו היינו מתחבטים בדיוק באותה הנקודה

ירון סחר:  אחת הבעיות היא שמכרזים לא מתקיימים בתדירות גבוהה, בגלל חוסר היעילות שלנו בתחום הזה והיעילות של הקופות כן בתחום הזה ולכן אנשים נותרו עם אותו ספק למשך שנים ארוכות, אולי ארוכות מדי

ירון סחר:      אני חושב שזה דווקא סימפטום של בעיה, בעיה ברמה הרגולטורית, ודווקא במובן הזה שעכשיו ייווצר איזה שהוא כלי שבו גם אם קופה עוברת כל שלוש שנים, כל שנתיים, מספק לספק לספק, על מנת לשפר את איכות הציוד שאנשים מקבלים בסופו של דבר, תמורת אותו כסף הטכנולוגיה רק תלך ותשתפר ותהיה איזה שהיא תחרות בשוק, כי הסטגנציה הזאת לא עושה טוב

ירון סחר:  ייווצר מנגנון שלא משנה באיזה ציוד אתה מחזיק כעת, הוא יטופל

ירון סחר:  אנחנו נבהיר את הדברים ונחדד את זה, כי אני מבין שזה דרוש

יונתן מישרקי: מצוין, זה מה שאנחנו מבקשים

ירון סחר: ולגבי השתתפות עצמית

ירון סחר:  השתתפות עצמית היא בכל רכישה של מכשיר חדש, כך שאם אתה נותר עם המכשיר אבל עובר קופה אז ברור שאין כאן השתתפות חוזרת

יונתן מישרקי: טוב

יונתן מישרקי:  אני רוצה לסיים את המצגת, אני אתן לכולם שאלות ויהיו גם תשובות

דורון יהודה: אני רוצה להסביר את כל הנושא מהתחלה, מה בדיוק היה, מה צריך היה להיות והיום זה נגזל

יונתן מישרקי: אתה תקבל רשות דיבור

יונתן מישרקי:  בבקשה, צחי

צחי קלר: אמרתי, מבחינת הפרסום אנחנו גם נתאים את התכנים באתר האינטרנט כמובן ואנחנו נתאים את המענה של המוקד הטלפוני במשרד הבריאות כדי לדעת לתת מענה גם לשינויים שמבוצעים

צחי קלר:  ב-2025 אנחנו נקיים מחקר וסקר שביעות רצון בצורה מסודרת כדי לבדוק את ההשפעות של הרפורמה וככל שיידרש לתת את ההתאמות אז אנחנו כמובן נדע לעשות את זה

יונתן מישרקי: הקופות גם צריכות לעשות, אנחנו נשמע מהם, אבל גם הם יצטרכו לפנות פנייה אקטיבית לציבור המטופלים שלהם שמשתמשים בשירותים הללו וליידע אותם על כך

יונתן מישרקי:  אנחנו עוד מעט נשמע את הקופות

צחי קלר: הנושא השלישי זה הפנים המשרדי, אנחנו עובדים במקביל על התאמה של הגדרות התפקיד של כל הגורמים במשרד שמטפלים בנושא באמת כדי לתת את ההרחבה וההכשרה של כל גורמי הבקרה וההתאמה של תוכניות ההדרכה ככל שצריך והרגל השלישית שלנו תמשיך תתרחב לתחום של קביעת מדיניות בכלל בכל תחום השיקום ושיפור השירות בתחום

יונתן מישרקי: תודה רבה

יונתן מישרקי:  חברי הכנסת, אם אתם רוצים, אתם לא חייבים

דורון יהודה: אני הייתי מציע שהם ישמעו אותנו קודם

יונתן מישרקי: חברי כנסת, קופות חולים, הנציגים, תשובות משרד הבריאות, כך יהיה המסלול

יונתן מישרקי:  חברת הכנסת טטיאנה, את הראשונה, בבקשה

טטיאנה (טניה) מזרסקי: תודה, אדוני היושב ראש

טטיאנה (טניה) מזרסקי:  תודה על הדיון המאוד מאוד חשוב, גם לקראת הרפורמה ובכלל הצטברו הרבה בעיות בנושא אביזרי ניידות

טטיאנה (טניה) מזרסקי:  אני כבר לא מדברת על זה שאנשים, מטופלים, אזרחים טובים שנתנו את נשמתם למדינה ועבדו ומגיעים למצב שהם זקוקים למשהו או למיטה סיעודית, או לכיסא מיוחד, או כיסא רחצה, ואני כבר לא מדברת על כיסאות ממונעים, אלא מה שהמדינה מציעה להם שהם יקבלו אביזר משופץ, לא חדש

טטיאנה (טניה) מזרסקי:  במקרה יכול להיות שאצל הספק יש מוצר חדש שהם רק עכשיו קיבלו ויש להם במלאי, בדרך כלל מציעים להם מוצר משופץ במצב טוב

טטיאנה (טניה) מזרסקי:       אני רואה בזה גם חוסר כבוד, אבל זו לא הבעיה הכי קריטית

טטיאנה (טניה) מזרסקי:  הדגמים שמציעים דרך הספקים שזכו במכרז הם לא הכי נוחים ואם אנחנו רוצים להתאים את המוצר והאביזר למטופל, שהוא בדרך כלל עם מגוון בעיות, זה מכלול בעיות ומצב מורכב ולא תמיד ההתאמה טובה רק במידות, צריך להתאים את הדגם, אבל הדגמים שהמדינה מציעה הם לא הכי טובים

טטיאנה (טניה) מזרסקי:  הספק הוא טוב והוא מציע להוסיף כסף ולשדרג את המוצר, על זה הספקים מרוויחים יותר ומי שמשלם זה המטופל, האזרח, שהכי זקוק לעזרה של המדינה ובעצם מה שמתאים לו זה רק הדגמים המשודרגים וזה כמעט רלוונטי לכל המוצרים שקיימים ומוצעים ושזקוקים להם

טטיאנה (טניה) מזרסקי:     אני מבקשת להחריג סוג של כיסאות ממונעים לילדים שאו ההורה או המטפל נאלץ להפעיל אותם ולהקדיש לזה זמן מסוים, שלא להשאיר את זה בכיסאות - - -      

יונתן מישרקי: זה לא מהות הדיון כרגע ואני גם לא יודע אם אני יכול להידרש לזה כרגע

טטיאנה (טניה) מזרסקי: זו בעיה שאין לה פתרון שנים

יונתן מישרקי: אני רק רוצה לשאול אותך שאלה אחת, האם את חושבת שהמעבר לקופות יגביר את התחרות לצורך כך שהקופות, כל אחת תרצה לתת יותר?      

טטיאנה (טניה) מזרסקי: להיפך, אני חושבת שזה יצמצם

טטיאנה (טניה) מזרסקי:  זו דעתי האישית, מניסיון

טטיאנה (טניה) מזרסקי:  דבר אחד, אני גם פונה לקופות שיבנו את המכרזים, נכון לעכשיו קיים יחס של 60% מחיר ו-40% איכות, צריך להפוך

טטיאנה (טניה) מזרסקי:       והערה אחרונה

טטיאנה (טניה) מזרסקי:  כשעושים את המעבר בבקשה תדאגו שאם מעבירים את המטופל, את האזרח, לספק אחר ויש לו כבר אביזרים שהוא משתמש בהם, שיהיו חלקים שמתאימים לדגם שהוא כבר קיבל

טטיאנה (טניה) מזרסקי:  זה גם חשוב

יונתן מישרקי: תודה רבה

יונתן מישרקי:  אימאן ח'טיב יאסין

יונתן מישרקי:  רק אם אפשר לא לחזור על מה שנאמר

אימאן ח'טיב יאסין: בוקר טוב לכולם, תודה על קיום הדיון החשוב הזה, אני לא אחזור על דבריה של חברתי וחשוב לי גם להדגיש את הנקודה של המוצרים המשופצים ולא מוצרים חדשים, את ההשתתפות העצמית שהמטופל גם צריך לשלם, ולרוב אלה אנשים שחיים על קצבה, או קצבת נכות או קצבת זקנה, ואני לא חושבת שצריך גם לשלם על המכשירים האלה

אימאן ח'טיב יאסין:       הדבר השלישי זה הזמינות של מתן השירות שהיא גם תלויה בספק וגם הבירוקרטיה בהתחלה בתוך הקופות עצמן

אימאן ח'טיב יאסין:  לפעמים קורים דברים שפעמיים-שלוש אתה שולח את המסמכים ואומרים לך שזה לא מופיע במערכת

אימאן ח'טיב יאסין:  הבן אדם הפשוט, הרבה פעמים אין לו את היכולת להגיע למקומות ולמסור את זה ביד

אימאן ח'טיב יאסין:       השאלה האחרונה ששאלת לגבי המעבר לקופות, אם זה ייטיב או לא, אני חושבת שזו שאלה של המציאות, אבל בהיגיון זה עוד הוצאה לקופה

אימאן ח'טיב יאסין:  אני לא יודעת כמה תרצה הקופה להתעסק בזה מבחינת כוח אדם ומבחינת הציוד עצמו ומתן השירות

דורון יהודה: היא תשתמש בכסף למטרות שלה

אימאן ח'טיב יאסין: צריך לשים לב לנקודה הזאת ובאמת אם כבר יש החלטה ויש מכרזים - - -     

יונתן מישרקי: יש החלטה

אימאן ח'טיב יאסין: בסדר, יש החלטה, אז להגדיר בפרק זמן מסוים בדיקה עם מדדים איך זה ומה קורה בין כל קופה וקופה

יונתן מישרקי: בסדר גמור, תודה רבה

אימאן ח'טיב יאסין: אני מצטערת, אני רציתי באמת לשמוע, אבל אני חייבת לרוץ לוועדת הכספים

יונתן מישרקי: חבר הכנסת אושר שקלים, בבקשה

שקלים: אני מסכים בגדול עם מה שאמרה טטיאנה, הדבר מבחינתי הוא מאוד פשוט, האם הרפורמה הזו משפרת את השירות, את היעילות לאנשים הנכים או המוגבלים, כן או לא

שקלים:  כמו שאני רואה אני רואה שהשירות הולך להיפגם והם גם הולכים עוד להוציא כסף מהכיס, שזה ממש בושה וחרפה

שקלים:  זה דבר ראשון

שקלים:       דבר שני, אני רוצה שרופא יהיה רופא, שיתעסק במקצוע שלו ולא יהיה פקיד שייתן כל הזמן אישורים על אישורים על אישורים

שקלים:  אם יש איזה שהיא מוגבלות מסוימת, יש מפרט שאותו אדם מוגבל, נכה, יקבל את מה שמגיע לו בפעם אחת ונגמור את הסיפור, זה הכול

יונתן מישרקי: תודה רבה

יונתן מישרקי:  יאסר חוג'יראת, בבקשה

יאסר חוג'יראת: לא, תן לי ל - - -     

יונתן מישרקי: בהמשך, אחר כך? בסדר גמור

יונתן מישרקי:  נציגי הקופות ואחרי זה נבקש מ - - -      

דורון יהודה: אני רוצה להסביר את כל הרעיון כי אתם לא מכירים אותו ואתם חדשים

דורון יהודה:  אני מנסה להסביר

יונתן מישרקי: את כל זה אתה רוצה להסביר? אז תגיד את שמך, אני אתן לך, בבקשה

דורון יהודה: שמי דורון יהודה, יושב ראש ארגון נכי הפוליו, האיש שפעל כבר משנת 1978 לטובת ציבור הנכים בהתנדבות, ההפגנות הגדולות וקידם את כל הנושאים שקשורים לציבור הנכים

דורון יהודה:       כשנכנסנו לאוצר בהפגנה הגדולה ישבנו והכנו ספר, ספר שלם של ועדה שנקבעה על ידי ממשלת ישראל, ועדה שמחייבת את משרד הבריאות ואת כל הגורמים

דורון יהודה:  בספר הזה נקבעו כללים מה צריך לתת לנכים ואיך לתת וגם דאגו שיהיה תקצוב בספר התקציב למטרות ציבור הנכים

דורון יהודה:  זאת אומרת זה היה מתוקצב בספר התקציב

דורון יהודה:  כל הניסיון להוציא את זה כרגע ממשרד הבריאות לקופות, לא יהיה תקצוב בספר התקציב ואז אנחנו עשויים להיפגע, ותיכף אני אסביר למה

דורון יהודה:       אחד הדברים שלפני שישה-שבעה חודשים עשו משרד הבריאות וביטוח לאומי, העבירו את נפגעי העבודה שמקבלים מקופת חולים את הציוד, העבירו אותם למשרד הבריאות

דורון יהודה:  כשאני שמעתי על זה, שימו לב - - -     

נעה בן שבת: מה זה העבירו אותם למשרד הבריאות? אתה מתכוון להסכם שעשו עם הקופות לפני כמה שנים?      

יונתן מישרקי: משרד הבריאות, זה נכון? לא

דורון יהודה: לא נכון? רק רגע, תנו לי לסיים ותראו שזה נכון

דלית רומם: קודם כל משרד הבריאות לא מטפל בנפגעי תאונות עבודה ולא יטפל גם, זה ביטוח לאומי

דלית רומם:  אם אתה שואל אותי, אני חושבת שזה הפסד שלהם, אני חושבת שהנפגעים האלה יכולים להרוויח ממערך אחד גדול ומסודר באמצעות קופות החולים

דורון יהודה: עוד פעם, אני ניגשתי למנכ"ל ביטוח לאומי, אני גם נפגע עבודה מעבר להיותי פוליו, אמרתי לו: באיזה חוצפה אתם מעבירים את הנושא שכרוך אצלכם למשרד הבריאות, אמרו לי לא, זה היה תמיד וזה וזה

יונתן מישרקי: אבל התשובה היא שזה לא נכון

יונתן מישרקי:  זה מנוהל בקופות החולים, אומרים לך

דורון יהודה: אם לא תשמע את מה שאני רוצה להגיד אז גם התוצאה תהיה הפוכה

יונתן מישרקי: לא, אני רוצה להקשיב, אני מנסה רק להבין

דורון יהודה: הנכים פה יכולים להגיד לך שאני מתמצא בנושא ושאני - - -      

יונתן מישרקי: אין בעיה, אני רק רוצה להבין, לכן אני שואל שאלות

דורון יהודה: מנכ"ל הביטוח הלאומי זימן את צמרת ביטוח לאומי בנושא תאונות עבודה והם הציגו לו את ההצגה שהם העבירו את זה למשרד הבריאות, שהנושא יעבור למשרד הבריאות

דורון יהודה:  אני התנגדתי, הבאתי את נכי העבודה שציינו שהם בקופת חולים מקבלים את השירות הטוב ביותר ואם הם לא מקבלים אותו יש סעיף בביטוח לאומי שנקרא סעיף 3, שהיינו רק בשבוע שעבר, אני והחבר פה, ודיברנו על הנושא הזה בביטוח לאומי וביטוח לאומי אישר את הדברים שאני אומר, ותיקנו שזה חזר לקופת חולים

דורון יהודה:       למה רצינו לקופת חולים בתאונות עבודה? כי בתאונות עבודה כשאתה לא מקבל את מה שאתה מקבל אתה פונה לביטוח לאומי ולביטוח לאומי יש את סעיף 3 שהוא גם נותן לך את התשלום עבור המטרה, זאת אומרת אין שם בעיה שאתה פתאום מרגיש שאתה חסר עם כסף

דורון יהודה:  דבר שני, ביטוח לאומי מדי פעם קורא לנציגי הקופות ואומר להם: חבר'ה, אני לא אעביר לכם את התקציב שאני מעביר, הוא מעביר מיליונים לקופות

דורון יהודה:  לכן בביטוח לאומי דרשנו שזה יישאר

דורון יהודה:      עכשיו מה? בביטוח לאומי רמת הציוד והאבזור של הנכים, ואני מדבר אליכם כספק שהייתי, ספק לעגלות, הציוד שמקבלים שם הוא מעל ומעבר

יונתן מישרקי: זאת אומרת, אם אני מתרגם את מה שאתה אומר, יש מנוף לחץ של ביטוח לאומי על קופות החולים ולכן השירות שניתן הוא שירות טוב

אליקו שליין: יש מי שיגן עלינו

דורון יהודה: נכון

יונתן מישרקי: למשרד הבריאות אין מנוף לחץ על קופות החולים? זה מה שאתה אומר בעצם?      

דורון יהודה: למשרד הבריאות לא יהיה גם

יונתן מישרקי: הוא לא מעביר כסף לקופות החולים?      

אליקו שליין: הנה, אתה רואה איך הוא מדבר איתנו פה

יונתן מישרקי: הוא לא יודע להעביר כסף לקופות החולים? הוא לא מעביר?      

דורון יהודה: הוא מעביר חד פעמי, הוא לא יכול להעביר באמצע שנה

יונתן מישרקי: ירון, רצית להגיד משהו?      

ירון סחר: רק להבהיר כמה דברים

ירון סחר:  בסעיף 8 להחלטת הממשלה כתוב במפורש שנפגעי תאונות עבודה מוחרגים בהסכם הזה ולכן הם ימשיכו לקבל את השירות כפי שהם קיבלו עד כה במימון לביטוח לאומי

ירון סחר:  הם לא עוברים לשום מקום

דורון יהודה: נכון, זה כתוצאה ממאמץ שלי

ירון סחר: לגבי היכולת שלנו להיות רגולטור על הקופות, להיפך, אני חייב להגיד לך שברגע שהשירות עובר ארגז הכלים גדל כי כעת אני רגולטור על עצמי

סמדר אונה: מאיזה כסף? מאיזה כסף הקופות יממנו לנו כיסאות גלגלים?      

ירון סחר: בסל הבריאות כסף לא צבוע, בסל הבריאות כסף ניתן לפי התוויות

ירון סחר:  הקופה לא יכולה לבוא אליך, אם אתה צריך עכשיו השתלת קוצב ולהגיד שנגמר לה הכסף שצבוע לקוצבים או נגמר לה הכסף שצבוע לאנטיביוטיקה

אליקו שליין: אתה לא רוצה שייקחו אותו לגירעון, אנחנו לא רוצים שיהיה מה שהיה ברפורמה בבריאות הנפש

יונתן מישרקי: תנו לו להשלים את הדברים, בבקשה

ד"ר ירון סחר: יש התוויה רפואית ועל פי ההתוויה הרפואית האדם מקבל את הטיפול

ד"ר ירון סחר:  הכסף שאנחנו משקיעים כעת במתן הציוד הועבר לקופות כך שהן לא צפויות להיות בחסר, בגירעון, אם הם ימשיכו לתת את השירות הקיים ויותר מכך, הסכום אפילו הוגדל, לכן אני לא חושב שזאת תהיה בעיה

ד"ר ירון סחר:       מבחינת ארגז הכלים שלי כרגולטור, אני יכול או האגף לפיקוח על קופות החולים יכול לפעול כנגד קופות עם מנופים שהוא לא מפעיל עליי כעת כשאני נותן את הציוד, היכולת שלי לפקח על המתן רק עשויה להשתפר

סמדר אונה: איך? תסביר לנו איך

סמדר אונה:  אם אתה כמשרד - - -      

אליקו שליין: אתה רוצה לשכנע אותנו ברפורמה

אליהו מויאל: אתה מסביר כאן בעיה של סל הבריאות, לשם הולך כל התקציב ומעבר לזה זה נשאר אטום

אליהו מויאל:  בוא נתייחס לזה כמו שצריך, לאן ואיפה זה מחולק

יונתן מישרקי: טוב

יונתן מישרקי:  חבר הכנסת יאסר חוג'יראת, בבקשה שאלה, ואני חוזר אליך מיד

יאסר חוג'יראת: בוקר טוב לכולם

יאסר חוג'יראת:  אני לא הייתי כאן, אני איחרתי, אז לא שמעתי מה שהיה כאן

יאסר חוג'יראת:  קודם כל בגדול, לצערי אני אומר את זה, אני מדבר על זה בצער, המדינה תמיד מעבירה את הטיפול באוכלוסיות המוחלשות למגזר השלישי

יאסר חוג'יראת:  איפה שהיא נכשלת קל מאוד להעביר את זה לטיפול של אחרים כדי שהכישלון לא יהיה עליה

יאסר חוג'יראת:  זה לצערי וזה קיים, זה לא רק עם בעלי מוגבלויות, זה גם אנשי רווחה, עם משפחות בסיכון וכל זה

יונתן מישרקי: אבל מהמלחמה שלהם להשאיר את זה במשרד הבריאות אני מבין שהם לא נכשלו

יונתן מישרקי:  אם זה היה כישלון אז ודאי שהם היו מבקשים להוציא את זה

יאסר חוג'יראת: לדעתי זה כישלון

יאסר חוג'יראת:  כל דבר שעובר מהטיפול של המדינה לעמותות או לטיפול של גוף שלישי - - -      

יונתן מישרקי: אז למה הבקשה של הארגונים להשאיר את זה במשרד הבריאות אם זה כישלון?      

אליקו שליין: שיהיה לנו אבא ואמא

אליהו מויאל: אדוני היושב ראש, הרי משרד הבריאות הוא הרגולטור של הציבור הזה

יאסר חוג'יראת: לא הבנת אותי

יונתן מישרקי: נכון, אני מנסה להבין

יאסר חוג'יראת: הם כן רוצים שזה יישאר במשרד הבריאות והם מעבירים את זה לקופות - - -     

יונתן מישרקי: זאת אומרת שהמדינה לא נכשלה, נכון?      

יאסר חוג'יראת: לא, אני אומר, ברגע שהמדינה מנסה להעביר את זה היא נכשלה

יאסר חוג'יראת:  זו הכוונה

יאסר חוג'יראת:  ברגע שהיא מעבירה את זה לטיפול של צד שלישי היא נכשלה

יאסר חוג'יראת:  לכן השאלה שלי, מה היתרונות או החסרונות להעברת הטיפול בכל האבזור ממשרד הבריאות לקופות

יונתן מישרקי: טוב, פספסת את ההתחלה כאן, יאסר, ירון דיבר על הרציונל לפני כן, אני לא רוצה לחזור על דברים שנאמרו

יאסר חוג'יראת: בקצרה

יאסר חוג'יראת:  שורה אחת בקצרה, מה הרציונל? למה להעביר?      

דלית רומם: אני רוצה להוסיף, כל השירותים הרפואיים במדינת ישראל מצויים בידי ארבע קופות החולים

יאסר חוג'יראת: יכול להיות שזה כישלון בפני עצמו

יאסר חוג'יראת:  זו הדעה שלי

דלית רומם: זה חלק מהטיפול

דלית רומם:  התאמת כיסא גלגלים או כל מכשיר אחר, גם ירון דיבר על זה, זה חלק מהטיפול הכולל באדם עם מוגבלות, זה חלק מהטיפול הרפואי באדם עם מוגבלות

דלית רומם:  כיסא גלגלים זה טיפול שיקומי רפואי, גם שיקומי זה רפואי

יונתן מישרקי: תודה רבה, דלית

יונתן מישרקי:  אני חוזר אליך, בבקשה

דורון יהודה: מה שאני בא להגיד שהיו הרבה פעמים שלמשרד הבריאות לא היה תקציב כי התקציב שהיה בספר התקציב נגמר ולא היה ציוד

דורון יהודה:  נאלצתי אני עם חבריי להפגין מול האוצר והוזרם כסף נוסף למשרד הבריאות על מנת להשלים את הציוד לאותה שנה

דורון יהודה:  ברגע שאנחנו לא נמצאים בתקציב זו הפגיעה

דורון יהודה:  חבר'ה, אתם לא מבינים את מה שאני אומר, יש תקציב אז אנחנו נקבל, אין תקציב מחר, יעבירו רק 200 מיליון וזה ייגמר באמצע שנה לא נקבל ציוד

דורון יהודה:       מה יעשו בקופות חולים? אני אגיד לכם

דורון יהודה:  היום אנחנו מקבלים כדורים ותרופות מקופת חולים וקופת חולים מוציאים לנו את הנשמה, והיה דיון על זה בביטוח לאומי רק לפני יומיים-שלושה, ישבנו מספר ארגונים ודיברנו על הנושא

דורון יהודה:  מביאים לך כדורים גנריים שלא נותנים לך תשובה ולא פותרים את הבעיה הרפואית בשביל החיסכון

דורון יהודה:  אני לא הולך ללכת לקופת חולים לעשות חיסכון גם בציוד ולתת לנו עגלות שלא מתאימות ומכשירים אורתופדיים

דורון יהודה:  היום יש בעיה לנכים שאין להם מכשירים אורתופדיים, אין מי שעושה, למה? כי לא משלמים להם את התשלום שכדאי להם לעשות את המכשירים

דורון יהודה:  אז אתם תעבירו לקופת חולים, הם ימציאו את התרופה שיביאו מכשירים אורתופדיים לנכים כדי שיוכלו ללכת? מאיפה?      לכן אני אומר לכם את דעתי, אם זה יהיה אנחנו נצא, אני אומר דבר שאני רוצה שתדעו אותו, אני מחכה לקיץ, תהיה שמש, אני מוציא את כל הנכים להפגנות

דורון יהודה:  כל הארגונים נצא למאבק, לא ניתן לזה להיות

דורון יהודה:  משרד הבריאות לא יברח מהאחריות שלו

יונתן מישרקי: אני רק רוצה להזכיר לכם שמשום מה, ואני שאלתי את השאלה הזאת גם בישיבת ההכנה לדיון החשוב הזה, זה לא עובר את אישור הכנסת, המעבר הזה

אליהו מויאל: זה כל הבעיה כאן, אדוני

יונתן מישרקי: אני מסכים

דורון יהודה: לא, לא נכון, זה בניגוד לזה, אתה צריך - - -      

יונתן מישרקי: אני הייתי רוצה שזה יבוא לאישור הכנסת ונקיים על זה דיון, אבל ההחלטה הזאת התקבלה מעל הראש של הכנסת, הדיון שאנחנו מקיימים כרגע הוא באמת בסך הכול לדאוג לכך שהמעבר יהיה כמו שצריך

דורון יהודה: כל ההחלטות שצריכים להעביר צריכות לעבור בוועדת העבודה והבריאות

דורון יהודה:  מבלי שזה עובר בדיון של ועדת הבריאות משרד הבריאות לא יכול לעשות שום שינוי

אליהו מויאל: וגם בלי הארגונים, בלי כל הארגונים

דורון יהודה: זה כתוב

יונתן מישרקי: חבר'ה, אני מעלה את זה

יונתן מישרקי:  אני אומר לכם שאני חושב שסוגיה מהסוג הזה צריכה לבוא לאישור הכנסת לפני שהיא מבוצעת

יונתן מישרקי:  החוק לא מסמיך אותנו לקבל את ההחלטה

יונתן מישרקי:  אנחנו עכשיו נכנסנו לתוך מהלך קיים, מבקשים לדאוג שהמעבר יהיה כמו שצריך, אבל מלכתחילה אני חושב שהדיון הציבורי היה צריך להיות על עצם המעבר, לקיים פה דיון ציבורי בכנסת

יונתן מישרקי:  חבל שזה לא בסמכותנו

יאסר חוג'יראת: אולי צריך להחזיר את זה אחורה

יונתן מישרקי: זה בחקיקה, זה לא אני

יונתן מישרקי:  זה לא היה פה בכלל

יונתן מישרקי:  זה חקיקה ישנה, אין סמכות לכנסת לדון

יונתן מישרקי:  חברים, תודה

יונתן מישרקי:  אני מנהל את הדיון

יונתן מישרקי:       בבקשה, נציגי קופות החולים

יונתן מישרקי:  אני מתחיל עם קופת חולים כללית, מי מכם רוצה? משה שדה, בבקשה

משה סעדה: אני מנכ"ל חברת בת של כללית, חברת כללית הנדסה רפואית, שאמורה לתפעל עבור כללית את כל התחום של שיקום וניידות

משה סעדה:  שלום לכולם, שמענו את מה שהתנהל פה וננסה להתייחס לכול

משה סעדה:       אנחנו מדברים על שתי פעימות, פעימה ראשונה ב-1 באפריל

משה סעדה:  כבר ב-1 באפריל אנחנו אמורים לקבל לאחריותנו 60,000 מכשירים רפואיים וכבר אנחנו נערכים לתת תמיכה לאותם 60,000 מכשירים רפואיים

משה סעדה:  זה 60,000 מכשירים אצל 35,000 לקוחות

משה סעדה:  אלה הנתונים שקיבלנו ממשרד הבריאות

משה סעדה:  אנחנו נערכים

משה סעדה:       בחודשים האחרונים אנחנו ביתר שאת נערכים עם כל המכרזים, עד עכשיו יצאו 11 מכרזים, אנחנו עומדים בלוחות זמנים, סביר להניח שכבר במרץ נהיה מוכנים עם כל המכרזים

משה סעדה:  אני אפרט על המכרזים כי אני מבין שזה מה שחשוב כרגע

משה סעדה:  אם אנחנו מדברים על המוצרים של הניידות, יש ניידות ויש שיקום, בפעימה הראשונה זה מיטות, כיסאות גלגלים, מנופים, מזרנים, מזרנים מיוחדים, מערכות רחצה, כיסאות מיוחדים וטיולונים

משה סעדה:  בנושא של שיקום זה תותבי שד, תותבי עין, תותבים חיצוניים, אביזרי עזר לראייה

יונתן מישרקי: לא צריך לפרט את כל מה שיש

יונתן מישרקי:  מה שמעניין אותנו בעיקר זה התמחור של האיכות מול המחיר, זאת אומרת איך אתם מביאים את זה לידי ביטוי

יונתן מישרקי:  אני מבין שיש ירידה אצלכם מבחינת אחוזי האיכות של המוצר, זה מטריד מאוד את ארגוני הנכים והייתי רוצה לשמוע על זה תשובה

משה סעדה: לא, זה לא מדויק

משה סעדה:  אני לא חושב שיש ירידה

משה סעדה:  הנושא של איכות אצלנו הוא מאוד מאוד חשוב

משה סעדה:  כמו שנאמר פה על ידי צחי, יש תנאי סף מאוד מאוד קשוחים, לפחות 50% מהספקים שניגשו למכרז נפלו בתנאי הסף, יש לנו הבטחת רמת איכות, אנחנו עובדים לפי תקנים מאוד מחמירים

אליהו מויאל: מה אחוז האיכות שאתה מסביר פה?      

משה סעדה: יש פה כמה שלבים

משה סעדה:  הרוב, 50% ומעלה יורדים בתנאי הסף, זה אומר שספק שיש לו מוצר שלא עומד בתקני משרד הבריאות ולא עומד בכל תנאי הסף המחמירים שקבענו, כולל ועדת איכות שיושבת אצלנו, שבחודש האחרון עשו סיור כולל במפעלים, בשלושה הימים האחרונים עושים סיורים במפעלים של הספקים, הוא יורד בתנאי הסף, הוא לא עובר את תנאי הסף

יונתן מישרקי: מי זה ועדת האיכות?      

משה סעדה: יגאל הוא הפיזיותרפיסט הראשי של הקופה, הוא ראש ועדת האיכות, ויש ועדה שלמה של איכות, כולל אנשי תקנים, יועץ לשעבר של משרד הבריאות, מנהל פרויקט אצלנו

יונתן מישרקי: אנחנו מבינים שבפרסום המכרזים שלכם היחס לאיכות המוצר, במקום 60% כמו שהיה במכרזי משרד הבריאות, זה ירד ל-30%

קריאה: בין 0 ל-30%, אדוני

משה סעדה: 30% איכות, 70% מחיר אחרי שעוברים תנאי סף

משה סעדה:  אחרי שאנחנו מזקקים ועוברים לגמר הספקים שעומדים בתקנים, שעומדים בכל תנאי הסף, מתוכם אכן רק 30%, אז הרוב זה הולך לפי מחיר

יונתן מישרקי: מה יש בתנאי הסף? אולי כדאי שתחדד את הנקודה הזאת

דלית רומם: תנאי הסף, הסף הוא 70% כבר מהתחלה, זאת אומרת זה מראש יותר גבוה ממה שהיה אצלנו

יונתן מישרקי: 70% איכות?      

דלית רומם: 70% תנאי סף בכלל לעבור לשלב הבא

דלית רומם:  זה קצת שונה ממה שהיה אצלנו, אבל זה לא פחות טוב, אם לא יותר טוב

יונתן מישרקי: אני מנסה לחדד

יונתן מישרקי:  אני מבין מתשובתכם, גם של המשרד וגם של הקופה, שהאיכות בשלב הראשוני נמדדת ביתר שאת, יותר ממה שנמדד היום במכרזי משרד הבריאות

יונתן מישרקי:  לאחר מכן, אחרי שעוברים את תנאי הסף, יש שקלול של מחיר יותר גבוה, אבל מלכתחילה אתם בודקים את האיכות בצורה יותר מחמירה מאשר - - -      

משה סעדה: נכון

יגאל אלון: אני רוצה להסביר על התהליך

יגאל אלון:  אני פיזיותרפיסט

יגאל אלון:  תהליך האיכות נעשה רק על ידי קלינאים, פיזיותרפיסטים ומרפאים בעיסוק עם כל ההכשרות והניסיון המתאים

יגאל אלון:  זאת אומרת אם הפיזיותרפיסטים והמרפאים בעיסוק לא אישרו את המכשיר מבחינה מקצועית הוא בכלל לא מגיע לדיון, לא מגיע לנושא של מתן ומתן לתמחור כזה או אחר

יונתן מישרקי: כאשר במשרד הבריאות הכול היה מגיע לתוך אותו סל ושם הייתם בודקים את האיכות לעומת המחיר

יגאל אלון: בעצם אני אומר שבשלב הראשון זה 100% איכות, כי רק קלינאים בודקים אותם

יונתן מישרקי: רבותיי, תקשיבו לתשובות

יונתן מישרקי:  זה חשוב

יונתן מישרקי:  בבקשה, תמשיך, משה

יונתן מישרקי:  עכשיו לוחות הזמנים

משה סעדה: אני יכול לפרט גם את תנאי הסף

משה סעדה:  יש פה תקינה ורגולציה, בתוך תקינה ורגולציה, עמידה בדרישות התקינה, תקני איכות ורגולציה למכשור רפואי, תקני איכות מחייבים של הספק, עמידה בתקני בטיחות, דוגמה תקני בטיחות של חשמל, רישום אמ"ר לשימוש ביתי לכל המכשירים, ניסיון מקצועי של עובדי הספק, ניסיון הספק, ויש פה שורה שלמה של תנאי הסף

יונתן מישרקי: טוב, לא צריך להרחיב

יונתן מישרקי:  בוא נעבור לנושא של לוחות הזמנים

משה סעדה: לוחות הזמנים גם מצוינים במכרז

משה סעדה:  קודם כל אנחנו קיבלנו את המלצות משרד הבריאות ואף החמרנו במכרזים

משה סעדה:  במכרזים שלנו הדרישה היא, לדוגמה מיטות רגילות, אם זה עד 300 קילו זה עשרה ימים, אז זה בין עשרה ימים בערך ל-30 יום, זה ממוצע לוחות הזמנים

משה סעדה:  יש גם חריגים של 45 יום, אבל אין יותר מ-45 יום

יאסר חוג'יראת: זה לגבי לוח הזמנים של הספקים, הם צריכים לספק תוך תקופת זמן מסוימת, אני שואל לגבי המטופלים, מטופל שפונה בדרישה, תוך כמה זמן הוא יקבל את האביזר שלו מאז הדרישה?      

יונתן מישרקי: לזכאות, אתה מתכוון?      

יאסר חוג'יראת: כן

יונתן מישרקי: זה כבר היום קיים בקופות החולים

יאסר חוג'יראת: השאלה כמה זמן עכשיו

משה סעדה: יש שני שלבים

משה סעדה:  שלב ראשון, מטופל שיש לו את הצורך, אז כבר היום הוא פונה, הוא מתחיל עם הקופה, יש המלצה, רוב ההמלצות מתקבלות על ידי משרד הבריאות, אז מחר זה לא יהיה משרד הבריאות, זה יימשך על ידי הקופה

יגאל אלון: אנחנו מתחייבים תוך שלושה ימי עבודה לתת תשובה, אחר כך זה עובר ל - - -     

יונתן מישרקי: בזה אין בעיה

משה סעדה: בתוך הכללית כבר יש SLA, התחייבות של יגאל אליי שתוך X ימים הוא מאשר כדי שהמכלול הכולל של השירות יהיה הרבה יותר קצר

יונתן מישרקי: אני רוצה שתדע, משה, שבפועל לוקח לספקים הרבה זמן לספק את הציוד

יונתן מישרקי:  זאת אומרת אתם יכולים לדרוש את זה בתנאי המכרז, גם משרד הבריאות דרש את זה, אבל בפועל הם מתקשים

יונתן מישרקי:  אמרה פה הגברת מקודם – את אמרת או אימאן?      

סמדר אונה: שלוש וחצי שנים אני לא מקבלת מהגברת הזאת כיסא גלגלים

יונתן מישרקי: לא, לא על זה דיברתי

יונתן מישרקי:  עוד רגע אנחנו נדבר

סמדר אונה: אבל תסבירו לי דבר אחד, למה אני צריכה להיות - - -      

יונתן מישרקי: אנחנו ניתן לך לדבר, ואם צריך לטפל טיפול ספציפי בך אנחנו נדאג לזה

יונתן מישרקי:  אני מתכוון לומר דבר כזה, אימאן ח'טיב יאסין אמרה מקודם שהאספקה בפועל היא עולם אחר ממה שכתוב במכרז

צחי קלר: זה מאוד לא מדויק

צחי קלר:  למעלה מ-90% מהמקרים זמן האספקה של הספקים עומד בלוחות הזמנים

סמדר אונה: הנכים הם לא כלבים במדינה, מותר גם להם, לכל נכה - - -     

יונתן מישרקי: אני אתן לך את הזמן שלך

יונתן מישרקי:  משה, בבקשה

משה סעדה: בסופו של דבר, אנחנו, כללית, מאוד מנוסים במכרזים, מבצעים המון המון מכרזים

משה סעדה:  כללית הנדסה רפואית בפרט, במיוחד מכרזי תפעול, אנחנו נעמוד על זה שיעמדו בתנאי המכרז

משה סעדה:  אגב, אם הספקים לא עומדים בתנאי המכרז אנחנו חשופים כי אז יבוא המתחרה ויאמר: רגע, מה קורה פה? אם נתתי מחיר יותר יקר בשביל לעמוד בעשרה ימים, בחרתם את היותר זול והוא לא עומד בתנאי המכרז, אז אני חשוף

יונתן מישרקי: שאלה אחרונה אליך, כללית, לגבי הנושא שדובר פה מקודם, בן אדם שעבר לקופה שלכם, אבל עבר עם ספק אחר שלא זכה אצלכם במכרז, או מקופה אחרת, זה גם שאלה נכונה, איך תדעו לספק לו את אותו שירות על אותו מוצר שכבר קיים אצלו שהוא לא ספק אצלכם למעשה?     

משה סעדה: קודם כל אנחנו נשתדל שהספק שנתן את השירות, לסגור איתו מכרז, רק מכרז תחזוקה

משה סעדה:  אם זה לא יילך, אנחנו חברה תפעולית שמתקנת היום מכשור רפואי, אז ננסה בעצמנו ביחד עם ספקים אחרים

משה סעדה:  ואם לא תהיה ברירה בסופו של דבר יוחלף המוצר

אליהו מויאל: סליחה, מה שיהיה פה, שאתם תשימו בורג דומה

אליהו מויאל:  אני מנוסה - - -     

דורון יהודה: זה ימנע את החוק שנותן אפשרות לעבור מקופה לקופה כי ברגע שאדם רוצה לעבור מקופה לקופה על פי דין, על פי חוק, זה יפגע בו כי הוא לא יוכל לעבור בגלל כל המשחקים האלה שיהיו

דורון יהודה:  לכן זה חייב להישאר במשרד הבריאות

דורון יהודה:       ועכשיו אני רוצה לשאול שאלה את הפיזיותרפיסט, אם היום אתה בודק נכה, כמוני, ואתה בודק נכה תאונת עבודה, האם הציוד שאתה תיתן לו ותיתן לי יהיו זהים?      

יגאל אלון: הבדיקה וההמלצות יהיו דומות, אבל בסופו של דבר יש כללים שנקבעו על ידי המדינה מה ניתן

יגאל אלון:  אמות המידה נקבעו על ידי משרד הבריאות ואנחנו מתכוונים לעמוד בדיוק באמות המידה שקבע משרד הבריאות

יונתן מישרקי: זו בעיה שקיימת גם היום, לא? נכון או לא?      

דורון יהודה: אני יודע למה אני שואל

יונתן מישרקי: אני מעדיף שתדברו ברור ולא ברמזים

דורון יהודה: איך אתה יכול לבדוק אותי במצבי אני היום ולהגיד לי שאני אקבל כיסא, רק כיסא כזה, לעומת אותו אדם שיהיה באותו מצב שלי ואתה תגיד לו: לך אני ממליץ - - -      

יונתן מישרקי: אתה חוזר על אותה שאלה

דורון יהודה: אני אומר, אתה הממליץ, לא נותן הכסף

דורון יהודה:  אתה ממליץ על הציוד ואני אומר איך אתה יכול לקבוע ל-א' ככה ול-ב' ככה? בתור פיזיותרפיסט, לא בתור אדם שמשלם

יונתן מישרקי: זו נקודה שגם קיימת היום

יונתן מישרקי:  גם היום יש פער בין הזכאות דרך ביטוח לאומי לדרך משרד הבריאות

יונתן מישרקי:  זה קיים, נכון?      

סמדר אונה: זכאות זה דבר אחד, הפיזיותרפיסט - - -      

דורון יהודה: אבל אותו אדם מהקופה בא לבדוק אותי

יגאל אלון:   ההמלצה היא קלינית

יונתן מישרקי: חבר'ה, נראה לכם שאפשר לנהל ככה דיון? יהודה העלה את הנושא הזה לכן אני שואל את יהודה בחזרה

יונתן מישרקי:  היום יש פער?      

דורון יהודה: היום יש פער, ברור שיש פער

יונתן מישרקי: במה זה שונה?      

דורון יהודה: אני שואל איך הוא יכול לראות את זה בעיניים שלו, שהוא נותן לך משהו ולי, אותן נכויות, הוא נותן הפוך

יונתן מישרקי: אבל למה אתה שואל אותו ולא את משרד הבריאות?      

דורון יהודה: אבל אני שואל גם - - -      

יונתן מישרקי: אין בעיה, בשביל זה אנחנו פה

דורון יהודה: אני שואל גם את משרד הבריאות באותה מידה

דורון יהודה:  ואני אתן לך עכשיו דוגמה, אני קיבלתי כיסא ממשרד הבריאות אחרי כמה שנים שלא רצו לתת לי, למה? כי אמרו לי: אל תיסע בגשם, אל תיסע בכביש רטוב, אל תעלה בעליות

דורון יהודה:  כל מיני תנאים שכיסא הגלגלים, אין לי ברירה, הוא צריך לעשות את כל הפעולות

דורון יהודה:  אמרו לי לחתום, אם לא תחתום אז לא ניתן לך, אמרתי: אם אני אחתום כל הנכים יהיו בסכנה, הלכתי וקניתי כיסא לבד

דורון יהודה:  הנה, הכיסא יושב

דורון יהודה:  וקיבלתי דרך משרד הבריאות כיסא והוא עושה לי כל הזמן ככה ואני לא יכול לנסוע

דורון יהודה:  עם כל הכבוד לכם, חדש, הלכתי וקניתי כיסא לבד

יונתן מישרקי: ואם היית דרך ביטוח לאומי?      

דורון יהודה: דרך ביטוח לאומי הייתי מקבל את זה

יונתן מישרקי: תודה

יונתן מישרקי:  משרד הבריאות

דלית רומם: אני חייבת להגיב בכל זאת

דלית רומם:  משרד הבריאות הוא גוף שנותן מכשירים לאוכלוסייה מאוד מאוד גדולה במדינת ישראל ולכן הוא גם עובד בצורה מסודרת ככל האפשר

דלית רומם:  ההנחיות לנסיעה בטיחותית מתבצעות בהתאם להנחיות היצרנים בעולם

דלית רומם:  אנחנו לא נותנים הנחיות ספציפיות כי אנחנו אנשים רשעים, אנחנו נותנים הנחיות ברורות בהתאם להנחיות היצרנים שמופיעות בברושורים שלהם וזה כדי להבטיח את הנסיעה והניידות הבטיחותית של המטופל

יונתן מישרקי: ולמה זה שונה מביטוח לאומי?      

דלית רומם: אני באמת לא יודעת, יכול להיות, זה אולי הקופות יגידו, שבתחום של הביטוח הלאומי אין נהלים ברורים ומוגדרים ואני חושבת, אולי זה לא נכון מה שאני אומרת, אבל אולי זו הסיבה, כי אני גם יודעת שהרבה פעמים פונים אליי לשאול אותי מה ההנחיות שלנו כדי שהם יוכלו לתת הנחיות גם לנפגעי תאונות עבודה

יונתן מישרקי: אני הייתי מאוד מאוד מבקש, אני לא חושב שיש פה נציגים של ביטוח לאומי, אבל הייתי רוצה שתהיה אחידות בעניין הזה

דורון יהודה: אני מתנגד לאחידות שתפגע בנכים

ירון סחר: אני מבקש לענות לשאלה של חברת הכנסת שיצאה

ירון סחר:  יש סל מיוחד לכיסאות גלגלים לילדים

יונתן מישרקי: עוד רגע נגיע לזה

ירון סחר: היא שאלה אם יש, אז יש במכרז

יונתן מישרקי: תודה רבה

יונתן מישרקי:  קופת חולים מכבי, נמצאת איתנו מרב גרין שמאי

יונתן מישרקי:  היית פה במהלך הדיון?      

מרב גרין שמאי: בוקר טוב

מרב גרין שמאי:  הייתי פה במהלך הדיון והייתי בדיון לפני חצי שנה

מרב גרין שמאי:  אני אציג את עצמי, שמי מרב גרין שמאי, אני פיזיותרפיסטית בהכשרתי, אני הממונה המקצועית על תחום השיקום והניידות במכבי, עוסקת הרבה שנים בתחום, עוסקת בביקורי בית

מרב גרין שמאי:  אני חושבת שאני מכירה את השטח

מרב גרין שמאי:  גם היום אני אסע לנתיבות להמליץ על כיסא ממונע לילד

מרב גרין שמאי:       חשוב לי להגיד, אני יודעת שיש הרבה מאוד דאגה ואנחנו ערים לה ומבינים אותה ואני יכולה להגיד שהנושא הזה נלקח בהמון כובד ראש, עוסקים בו כבר חודשים, כבר למעלה משנה שזה העיסוק העיקרי שלי ושל הרבה מאוד אנשים בכל קופות החולים, לא רק במכבי, ועוסקים בזה אנשים מתחום המחשוב, מתחום הרכש, מתחום ההדרכה, כוח האדם, באמת כדי לתת את המענה

מרב גרין שמאי:  אנחנו מודעים לדאגה, גם של המטופלים שלנו, גם של הורים לילדים, של בני משפחות, וגם של ספקים, של עמותות, ועם כולם אנחנו בשיח

מרב גרין שמאי:       אנחנו עושים את כל המאמץ כדי שב-1 באפריל אנחנו נעלה וניתן את השירות, ואני אומרת לכם שזה מה שיקרה

מרב גרין שמאי:  בימים האלה אנחנו סוגרים את הדברים, בין אם זה מבחינת התשתיות, בין אם זה מבחינת המכרזים מול הספקים

אליקו שליין: אז לא סגרתם שום מכרז?      

מרב גרין שמאי: יש גם מחשבה על כל הנושא של מתן שירות לאנשים שיש להם היום ציוד של משרד הבריאות, גם אם הספק שסיפק להם את הציוד לפני שנה או שנתיים או לפני חודשיים לא יזכה במכרז של מכבי הם יקבלו מענה מבחינת חלקי חילוף, מבחינת השירות

מרב גרין שמאי:  משה אמר את זה נכון, אנחנו נעשה את זה כמה שאפשר וכמה שניתן ויכול להיות שבשלב מסוים נגיד לבן אדם: בוא תעבור ותקבל ציוד חדש

מרב גרין שמאי:  אני חושבת שבהקשר הזה רק מרוויחים, מדובר על ציוד חדש יותר

סמדר אונה: לא תמיד, אם את מכריחה אותו לספק שהציוד לא מתאים

יונתן מישרקי: אני מתנצל, אבל תנו לה להשלים את דבריה, בבקשה

מרב גרין שמאי: חשוב לי להגיד שכל הנחיות העבודה שלנו מתבססות על ועדה שמשרד הבריאות קבע בה כללים מאוד מאוד מדויקים

סמדר אונה: ראיתם שמה - - -      

יונתן מישרקי: חבר'ה, זה לא סימפוזיון

יונתן מישרקי:  אני נותן את רשות הדיבור ואני מבקש לקבל תשובות, אבל לא להתפרץ כל הזמן

מרב גרין שמאי: לוחות הזמנים, גם מבחינת מתן השירות למטופלים וגם מבחינת אספקת הציוד על ידי הספקים נגזרו ממה שהוכתב על ידי הוועדה

מרב גרין שמאי:  כל המכרזים שהקופות היום עורכות בעקבות הדיון הקודם שנערך בקיץ, ביולי, פה בכנסת, כל המכרזים שלנו עוברים קודם כל את אישור משרד הבריאות, אנחנו לא מפרסמים אותם לפני שזה עובר את אישור היחידה הארצית

מרב גרין שמאי:       התקנים שם מתבססים על נוהלי משרד הבריאות

מרב גרין שמאי:  אנחנו כמו קופת חולים כללית, ולדעתי מאוחדת יגידו עוד רגע את אותו הדבר, מתחילים עם תנאי סף שדורשים ניסיון, שדורשים ממליצים שאנחנו משוחחים איתם, עמידה בכל מיני סטנדרטים מבחינה מקצועית, ורק בעקבות זאת, אחרי שמגישים לנו את תנאי הסף אנחנו בוחרים את מי לבדוק ומי שעומד בבדיקות המקצועיות של צוות הבדיקה ממשיך לדיון בנושא העלויות

יונתן מישרקי: בסדר, אני חושב שזו סקירה יחסית זהה

מרב גרין שמאי: אני רק רוצה להגיד עוד משהו, וזה אולי המטופלים מכירים את זה טוב יותר מאנשי הוועדה הנכבדת כאן, גם היום קופות החולים עוסקות בנושא, 40% מהתהליך קורה היום ממילא

מרב גרין שמאי:  כשאני ניגשת למישהו הביתה זה כי הוא פנה למכבי ואמר שהוא זקוק לציוד, היום הוא צריך להביא הפניית רופא, אנחנו מורידים את החסם הזה

מרב גרין שמאי:  כשבן אדם או בן המשפחה שלו יגיד שהוא זקוק לציוד מכבי תתחיל את התהליך

מרב גרין שמאי:  התהליך מתחיל גם היום בקופה

מרב גרין שמאי:       גם היום מי שקובע את המאפיינים הטכניים ואת המאפיינים המקצועיים הם אנשי מקצוע, הם אנשים שעברו קורס של שמונה שבועות ועוד הכשרה וחפיפה על ידי משרד הבריאות, הם אנשים שהיו צריכים להגיש עבודות ולעמוד באיזה שהיא תעודת הרשאה ולעבור השתלמויות אחת לשנה

מרב גרין שמאי:  ברגע שאנחנו שולחים את החומר ללשכת הבריאות היום - - -      

תמר גלפנד: סליחה שאני מתפרצת, אבל אני יודעת להושיב את הבת שלי על הכיסא יותר מכל פיזיותרפיסט אחר כי אני מטפלת בה 24/7

תמר גלפנד:  מחילה מהמקצוע שלכם, אבל לא צריך אתכם

תמר גלפנד:  סליחה שאני אומרת את זה

מרב גרין שמאי: צר לי לשמוע שזו המחשבה שלך אחרי שלמדתי, אבל אני רק אגיד שגם כשאני נמצאת אצל ילד בבית זה אחרי שדיברתי עם הפיזיותרפיסטית או המרפאה בעיסוק שראתה אותו במסגרת החינוכית

מרב גרין שמאי:  כמובן שאני לא בודקת אותו בלי ההורים שלו ובלי לשמוע מה הצרכים שלהם, מה סדר היום שלהם, למה הם זקוקים והכול נעשה ביחד, כולל הבדיקה אחר כך של הציוד, הוא לא נמסר לפני שההורים רואים

יונתן מישרקי: תודה רבה

יונתן מישרקי:  בטרם אנחנו נמשיך בדיון, אני אבקש לעשות פוס קטן בדיון המקצועי הזה ולאפשר למשפחות לדבר

יונתן מישרקי:  נמצאת איתנו יסכה מימון

יסכה מימון: סליחה שאני עוצרת באמצע הדיון הסוער

יונתן מישרקי: לא, את לא צריכה להתנצל

יסכה מימון: נראה לי כל המדינה ככה ולכולנו בוערים עכשיו דברים גם מעבר לדברי היום יום החשובים

יסכה מימון:  אני יסכה, אני אמא לשלוש בנות קטנות, תושבת העוטף, ולפני שלושה חודשים בדיוק יש לי גם טייטל חדש, אחות שכולה של רס"ן יהודה כהן

יסכה מימון:  יהודה אחי נהרג בהיתקלות עם מחבלים בעזה כמה ימים אחרי הכניסה הקרקעית של הכוחות לרצועה

יסכה מימון:  יהודה לחם ב-7 באוקטובר בגבורה בנחל עוז, הציל משפחות, הוציא ילדים מממ"דים, אנחנו עדיין אוספים ושומעים על גבורתו של יהודה מפי חייליו כשהם יוצאים, מפקדים, אנחנו ממשיכים לאסוף

יסכה מימון:       יהודה יצא למלחמה וב-20 באוקטובר, אני רוצה לספר לכם על השיחה האחרונה שלנו שהייתה לפני הכניסה, כשהם כבר נורא נורא חיכו להיכנס ודיברנו בטלפון ואמרתי לו: יהודה, אני רוצה לחזור הביתה בביטחון, איך נחזור הביתה לעוטף אחרי מה שעברנו? אתם תילחמו בהם? יהודה לא היה אחד שמכביר במילים, אבל אני זוכרת את המשפט שלו שהוא אמר: הפעם זה אחרת

יסכה מימון:  אל תדאגי, הפעם זה אחרת

יסכה מימון:       ובאמת הייתה לנו תקווה לשינוי

יסכה מימון:  בשבוע שעבר התחילו לדבר בקבוצת הווטסאפ של המושב משפחות שרוצות להתחיל לחזור ושאלו איפה קונים מנעולים לממ"דים, מנעולים שיחזיקו טוב כי הממ"ד כבר לא מספיק רק לטילים, יכולים גם להגיע מחבלים, פחד חדש שלא חווינו עד כה

יסכה מימון:  אותי השיחה הזאת טלטלה, כל התקווה והאמונה שיכול להיות שינוי שהמשבר הגדול הזה יוביל לשינוי אמיתי ותפיסת ביטחון חדשה, פתאום עלה פחד גדול שמא כל החללים שהלכו למלחמה ושנלחמים עכשיו גם לא יביאו לשינוי, לא יביאו ביטחון, המדינה לא תיתן להם לנצח

יסכה מימון:       קל לנו לחשוב על העבר, להגיד מי טעה, מי אחראי, שב"כ, אמ"ן, להגיד שצריך ועדות חקירה, בואו שנייה נעצור ונחשוב בנקודת הזמן שאנחנו נמצאים בה עכשיו לגבי העתיד, שלא נצטרך לבכות לדורות על ההזדמנות שיש לנו עכשיו להפוך את המשבר הגדול של עם ישראל פה, להפוך אותו להזדמנות, להזדמנות לשינוי אמיתי, שינוי תפיסתי

יסכה מימון:       לפני 2,000 שנה עם ישראל היה בגולה, אף אחד לא האמין, מי יכול היה להאמין, יהודים בכו כל תשעה באב על החורבן, על זה שהם לא בארץ ישראל

יסכה מימון:  לפני 80 שנה סבתא שלי באושוויץ, סבא רבא שלי, סבא יהודה שיהודה קרוי על שמו ונרצח בשואה, לא יכול היה לחלום שתהיה פה מדינה, אבל המדינה הוקמה בגלל אנשים שהעזו לחלום

יסכה מימון:       יש פה מקבלי החלטות, יש פה אנשים, כל אדם ואדם בישראל, אני מבקשת ממכם, בואו נהיה אנשים חולמים

יסכה מימון:  המילים האלה: אי אפשר לנצח את חמאס, אי אפשר להחזיר את החטופים, אי אפשר להחזיר את הביטחון, אומרים לנו שהטילים ימשיכו לטפטף, זו המציאות

יסכה מימון:  אנחנו צריכים להאמין, קודם כל אנחנו, במיוחד מקבלי ההחלטות שיש להם תפקיד משמעותי, להגיד אפשר אחרת, יהודים יכולים לחיות בבטחה בארץ ישראל

יסכה מימון:  זה לא מעל המציאות, זה לא ציפייה מוגזמת, זו מציאות בסיסית

יסכה מימון:       ילדים לא צריכים להירצח במיטות שלהם, לא בקרית שמונה, לא באיתמר, לא בכפר עזה

יסכה מימון:  זו מציאות שאי אפשר להסכים לה

יסכה מימון:  אני מרגישה שהחיילים מהשטח שיוצאים, כולם מחוברים למטרה הזאת, מחוברים ליכולת שלנו לחלום ולשנות

יסכה מימון:  אנחנו צריכים לטעת את האמונה הזאת בתוכנו שיש לנו פה משימה, לנצח, ולא פחות

יסכה מימון:  תמונת ניצחון של השבת החטופים, תמונת ניצחון של מיטוט חמאס, של שליטת צה"ל ברצועה, ובתקווה שכן, גם להחזיר לנו שטחים, תמונת ניצחון שדגל ישראל מתנוסס בחבלי ארץ עזובים

יסכה מימון:       אז אני מבקשת ככה, להאמין, כל אחד ואחד מכם, במיוחד מקבלי ההחלטות, להאמין שאנחנו יכולים אחרת, להיות האנשים החולמים

יסכה מימון:  תודה

יונתן מישרקי: תודה רבה, יסכה

יונתן מישרקי:  נמצאת גם אמא שלך, תהילה, אנחנו רוצים להגיד לך שאנחנו כמובן משתתפים בצערכם ומחזקים אתכם מאוד

יונתן מישרקי:  תודה רבה גם על הדברים החשובים שאמרת פה, את בהחלט מביאה רוח שהיא חשובה, ללוחמים בוודאי ולכולנו, אז תודה רבה

יונתן מישרקי:  יהי זכרו ברוך

יונתן מישרקי:       נחזור בחזרה לדיון

יונתן מישרקי:  קופת חולים מאוחדת, מי הנציג?      

אורי מלטינסקי: שמי אורי, אני מנהל שרשרת האספקה של קופת חולים מאוחדת ונמצאת איתי כאן גם אילנה וביחד אנחנו חלק מצוות גדול ורציני בקופת חולים מאוחדת שנערך בשנה האחרונה לקליטה ולתחילת קבלת האחריות בנושא טיפול ומתן מענה למטופלים בכל מה שקשור לציוד של שיקום וניידות

אורי מלטינסקי:       שמעתי כאן את הדאגה של הנכים ואני מתחבר לדאגה הזאת ומתוך כך אני פועל במסגרת הקופה לתת מענה לדברים האלה

אורי מלטינסקי:  אני חייב להגיד לכם שגם בנושא של מכרזים, שעלתה קודם הסוגיה, אני בהחלט מתחבר למה שנאמר כאן, גם על ידי משה מכללית וגם על ידי מכבי, נושא האיכות מקבל משנה תוקף במכרזים שלנו מתוקף שינוי שיטת הבדיקה, כי אנחנו שמנו רף גבוה יותר - - -     

יונתן מישרקי: בתנאי הסף

אורי מלטינסקי: חוץ מתנאי הסף, אנחנו שמנו רף איכות גבוה יותר

אורי מלטינסקי:  אנחנו לא נותנים משקל שהוא 60% לאיכות, אנחנו נותנים משקל שהוא 70% או 80%

אליהו מויאל: למה אתם עושים ליסינג?      

אורי מלטינסקי: ליסינג הוא עניין מימוני

אורי מלטינסקי:  תנו לי לסיים את הדברים ואנחנו - - -      

אליהו מויאל: תהיה קצת ברור יותר, ככה שכולם יבינו את זה

יונתן מישרקי: תאפשר לו בבקשה

אורי מלטינסקי: תאפשר לי לענות על הדברים

אורי מלטינסקי:  זה בנושא האיכות

אורי מלטינסקי:  הרף הזה אומר שספק שלא יעמוד ברף האיכות בכלל לא יתחרה ומי שיתחרה אז 30% מהמשקל יהיה לאיכות, אבל 70% יהיה למחיר, וזה ממש לא משנה כי זה אומר שכל הספקים האלה וכל מי שהציע ציוד זה ציוד שנבדק ועומד בקריטריונים

אורי מלטינסקי:       מעבר לכך, כל מה שקשור לטיפול בציוד שנמצא היום אצל מבוטחים ויעבור לאחריות הקופות, גם זה יקבל מענה

אורי מלטינסקי:  אנחנו עושים את כל המאמצים להמשיך ולתת את השירות על ידי אותם ספקים שנותנים את השירות היום ולהמשיך את הרצף

אורי מלטינסקי:  כאשר יגיע הזמן להחליף את הציוד, והזמן הזה הוא כאשר הציוד כבר לא כשיר והוא לא תלוי, לא בי, אלא במשתמש וברמת הציוד שנמצאת היום אצל המבוטח, אנחנו נטפל בזה ואנחנו ניתן את כל מה שצריך

אורי מלטינסקי:       הרפורמה מבחינתנו נותנת גג אחד ותהליך אחד ארוך מתחילתו ועד סופו בקופה, וזה אחד הדברים שחשוב להבין

אורי מלטינסקי:  אנחנו בוחנים את זה, אנחנו שמים את זה בתוך מערכות שניתן לנטר אותן ולמדוד אותן, מערכת אחת, מרגע שהמבוטח פונה לקופה ועד הרגע שאנחנו סוגרים את המעגל עם זה שמישהו מגיע הביתה ובודק שהציוד שסופק לאותו מטופל מתאים, וזה משהו שיכול להיות שהיום היה מבוזר בין הקופות לבין משרד הבריאות

אורי מלטינסקי:  אנחנו משנים את השיטה הזאת, זה חלק ממה שהרפורמה הזאת עושה וזה אמור להיטיב עם המבוטחים

יונתן מישרקי: תודה רבה

יונתן מישרקי:  לגבי הליסינג, אתה רוצה להגיד מילה?      

אורי מלטינסקי: לגבי הליסינג

אורי מלטינסקי:  שוב, יש פה עניין מימוני, הליסינג נותן מענה למבוטחים למשך אותו זמן כאילו הציוד נרכש, הוא טומן בחובו שירות מלא ללא סייג על ידי אותו ספק שנותן את השירות

אורי מלטינסקי:  ספקים שלא מוכנים לעמוד בנושא הליסינג לא משתתפים במכרז, אבל אני, לפחות ממה שאני ראיתי - - -      

ערן טל: זה אסון מאוד גדול לספקים

אליהו מויאל: זה כאן הנקודה וזו הבעיה הכי גדולה

יונתן מישרקי: אתם שניכם מייצגים, הוא מצד המטופל ואתה מצד, אני מניח - - -      

אורי מלטינסקי: אני לא יכול לחשוף כאן את תוצאות המכרז או את הספקים שמשתתפים מאחר שהמכרז טרם הסתיים ולא הוכרזו זוכים, אבל אני יכול להגיד לכם שממה שאנחנו בדקנו בוועדה שלנו וממה שאנחנו קיבלנו, כי אנחנו כבר עשינו בדיקות לציוד, יש לא מעט ספקים שבחרו כן להשתתף וכן לקחת חלק בתהליך עם ציוד איכותי שאיננו יורד ברמתו מהציוד שניתן היום

אורי מלטינסקי:  לא כל הציוד שאנחנו נותנים הוא בליסינג, חלק מהציוד איננו מתאים לשיטה של ליסינג וחלק מהציוד הוא גם ברכישה

אליהו מויאל: סליחה, אתם לקחתם דבר שאתם קוראים לו ליסינג, כיסא גלגלים זה לא רכב

אורי מלטינסקי: אמת

אליהו מויאל: כיסא גלגלים ממונע הוא לא רכב, זה הרגליים שלנו

יאסר חוג'יראת: הייתי שואל את משרד הבריאות מה הוא אומר על השיטה הזאת של הליסינג

אורי מלטינסקי: אני רוצה רק לענות דבר אחד, ברשותכם - - -     

יונתן מישרקי: בצורה שבה אתם מנהלים את הדיון לבד אולי אני אצא וזהו

אורי מלטינסקי: רק דבר אחד, שאלה חשובה, קודם כל כיסאות גלגלים ממונעים, לא פורסם מכרז ושיטת המימון לא נקבעה כך שאי אפשר לרתום את העגלה לפני הסוסים ולקבוע דברים שלא קרו

אורי מלטינסקי:  אנחנו מכירים את הקשיים

אליהו מויאל: אבל ליסינג זה ליסינג

אורי מלטינסקי: אנחנו מכירים את הקשיים וציוד שהוא מותאם אישית למבוטח לא נכלל במסגרת הליסינג, כך היה גם בכיסאות הגלגלים האחרים

אורי מלטינסקי:  ציוד שמותאם אישית לא נכלל במסגרת הליסינג

יונתן מישרקי: תודה רבה

יונתן מישרקי:  משרד הבריאות חשב בעבר על השיטה הזו? מה דעתכם?      

צחי קלר: דבר ראשון, הליסינג בסופו של דבר זה רק מנגנון מימון, מבחינת האיכות והשירות המכרזים האלה נותנים מענה מלא בדומה לכל מכרז אחר שמפורסם, זאת אומרת הספק במסגרת המכרז מחויב לתת את אותו השירות, מחויב לתת את המכשירים האיכותיים, אנחנו רק מדברים פה על מנגנון מימון בין הקופה לבין הספק

צחי קלר:  גם משרד הבריאות, לפני שיצאה הרפורמה והוא בא לצאת במכרזים חדשים, כי הוא מחויב לצאת במכרזים, התחיל לבחון את הנושא הזה וזה דבר שאנחנו לא שללנו אותו, זה דבר שהיה בבחינה

יונתן מישרקי: בסדר גמור, תודה רבה

יונתן מישרקי:  לאומית

שיר אברמיצקי: אני לא אחזור על דברים שנאמרו, הם עולים בקנה אחד עם מה שמתנהל אצלנו בקופה

שיר אברמיצקי:  אני אוסיף שני דברים

שיר אברמיצקי:  אחת, המיקוד כרגע הוא שגם ביום המעבר ומתוך הבנה שדברים יכולים לקרות לא בצורה החלקה ביותר הם יקרו מאחורי הקלעים

שיר אברמיצקי:  זאת אומרת שהמפגש של המטופל או החוויה של המטופל, הוא לא ירגיש

שיר אברמיצקי:  החריקות והדברים שידרשו תיקון יקרו מאחורי הקלעים

שיר אברמיצקי:  זה כרגע פוקוס אחד שעומד לנגד עינינו

שיר אברמיצקי:       פוקוס שני, הדברים נבנים ככה שתהיה אפשרות לעשות התאמות ושינויים תוך כדי תנועה

שיר אברמיצקי:  פה זה היתרון היחסי שלנו כקופה הקטנה, שנוכל את ההתאמות ואת הייעולים וחלק גם מהדברים, אולי מהחששות שעלו פה ושאם נראה שהם מתממשים, אז אכן הם יקבלו מענה

שיר אברמיצקי:  אלה שתי התוספות שלי

יונתן מישרקי: אני עכשיו אעבור לרשימת הדוברים לפי סדר הנרשמים ואני אבקש שוב מהחברים להשתדל שלא לחזור אחד על דברי השני

יונתן מישרקי:  משה רוטמן

משה ורטמן: שלום

משה ורטמן:  יושב ראש ועדה נכבד, חברי ועדה נכבדים, נציגי משרד הבריאות, נציגי ארגוני הנכים, הארגונים החברתיים ואורחים

משה ורטמן:  אני פונה אליך, יושב ראש הוועדה, לעצור לרגע את קידום הרפורמה עליה הוחלט בוועדת השרים בשנת 2022 בעת שמר ניצן הורוביץ היה שר הבריאות

יונתן מישרקי: אני קוטע אותך

יונתן מישרקי:  אני הייתי עושה את זה, לכאורה, ולוקח עוד זמן לעיבוד אם זה היה בסמכות הוועדה

יונתן מישרקי:  התרעמתי על כך מקודם, החוק לא מאפשר לנו לקיים דיון על האם רפורמה או לא, אני מקיים את הדיון הזה לאור הדברים שצפו כאן ואני - - -      

אליהו מויאל: אדוני היושב ראש, צריך להעביר את זה לוועדת הכנסת

יונתן מישרקי: זה חוק

משה ורטמן: אני הייתי רוצה להתחיל ולסיים ואחר כך כל ההערות

משה ורטמן:  תחת מעטה הקורונה החל תהליך מזורז מעל ראשינו, צרכני השירותים, וגם ההסכמות שהיו עם כמה ארגוני הנכים והיו תקפים רק לממשלה הזו שהייתה הופרו לגמרי

משה ורטמן:  אנחנו כרגע במצב חירום מבחינתנו ואנחנו מבקשים הגנת ותמיכת הוועדה להקמת ועדת פיקוח בה ישולבו נציגי ארגוני נכים להם תינתן זכות הצבעה ווטו וזאת לאור הניסיון המר של מהלכי 2023-2022 בחסות הקורונה וכרגע המלחמה

משה ורטמן:  אני הבאתי לישיבה הראשונה דוח אקסל ודף הסבר המעידים, בהשוואה של מכרזי הקופות - - -      

יונתן מישרקי: אני קוטע אותך

יונתן מישרקי:  משרד הבריאות, בתהליכי הפיקוח שותפים ארגוני הנכים?      

אליקו שליין: לא כולם

אליהו מויאל: לא כולם

משה ורטמן: ולא בכלל, הייתה ישיבה אחת עד היום

יונתן מישרקי: מה, אתם עונים במקומו?      

ירון סחר: הוקמה ועדה מלווה לתהליך הזה, בוועדה חברים נציגים של ארגונים בהתאם להחלטת הוועדה

ירון סחר:  נציג מכל ארגון - - -      

יהודה דורון: את מי הם מייצגים?      

ירון סחר: בישיבת הוועדה הקודמת השתתפו נציגי ארגוני נכים, נציג של כל ארגון שרצה להשתתף וחתם על הסכם ניגוד עניינים הוזמן להשתתף בוועדה

יונתן מישרקי: אני רק שואל אותך, ירון, אם אפשר, והיה וישנם ארגונים נוספים שירצו להשתתף, כמובן נציג מכל הארגון, האם זה מקובל עליכם?      

ירון סחר: נציג מארגון וכמובן לאחר שהם חותמים על הסכם היעדר ניגוד עניינים

תמר גלפנד: הם ביקשו להחתים אותנו, הוא שלח לנו טופס שהוא מחתים אותי ואני אחרי זה לא יכולה ללכת לבג"צ אם אני רוצה, לכן לא השתתפנו בדיון שלו

אליהו מויאל: אדוני היושב ראש, האם חברי הוועדה מהארגונים יכולים להטיל וטו בהחלטות של משרד הבריאות? אם אני רק צופה שהוא בתצפית - - -     

יונתן מישרקי: יקירי, בדרך כלל כששותף בא ומשמיע את קולו כמו פה בוועדה מתייחסים לדבריו בצורה רצינית, זה לא שותפים שבאים מהאוויר

יונתן מישרקי:  אני רק רוצה להבין דבר אחד, יש לכם הסתייגות מכך שהם ייגשו לבג"צ?      

ירון סחר: לא, מדובר על - - -     

יונתן מישרקי: ניגוד עניינים אני מבין, כי אם בן אדם הוא בעל חברה שמספקת כיסא גלגלים X אז יש היגיון בזה

קריאה: אבל אנחנו צרכנים, אנחנו לא חברה

ירון סחר: מדובר על היעדר ניגוד עניינים

תמר גלפנד: הם שלחו לנו טופס, היועצת של ירון סחר שלחה לי טופס שהיא מחתימה אותי שאני לא יכולה לפנות לאף גורם אחר אם אני משתתפת בוועדה של ירון סחר

יונתן מישרקי: זה לא הכוונה לבג"צ

תמר גלפנד: אבל הוא לא אומר את האמת

יונתן מישרקי: מה זה לא אומר את האמת? לא, תמר, השיח הזה, אני לא יכול פה בוועדה

יונתן מישרקי:  תמר, אם תיתקלי בבעיה תגידי לי

יונתן מישרקי:  שאלתי על נושא הפיקוח, אני שמח לשמוע שמשרד הבריאות נותן לכם, לארגונים, להיות חלק - - -      

משה ורטמן: סליחה, זה מעל ראשינו, זה בלי זכות וטו

משה ורטמן:  זה בובות דוממות ללא שום זכות הצבעה ווטו

משה ורטמן:  ארגוני הנכים הם משהו מסוג עלה תאנה

משה ורטמן:  המכרזים שהבאתי לאדוני בפגישה הקודמת, הבאתי לאדוני מכרזים בטבלת אקסל מסודרת עם דף הסבר

יונתן מישרקי: נכון, אכן עבודה מצוינת עשית, תודה רבה

משה ורטמן: דף הסבר שבו רואים את הפגיעה הצפויה

משה ורטמן:  ב-19 בדצמבר דאגתי להוציא לד"ר סחר מכתב שבו נתתי לו פתרון לנהוג כרגולטור שנוכל להסכים שזה ימשיך לרוץ, זה אומר פיקוח ועשייה, מה שלא נראה באמת באופן הוצאת המכרזים

משה ורטמן:  רק ביום שישי האחרון קיבלתי מענה, כנראה שבאמת הייתה מחשבה עמוקה, אבל שם קיבלתי שיר הלל לפועלו של משרד הבריאות, לא קיבלתי שום מענה להצעתי דווקא לפתור את העניין, לא להעמיק את זה

משה ורטמן:       יש פה עניין, הרגולטור, שזה משרד הבריאות, הוא מתנהל מכספי ציבור, שלך, אדוני, שלי, של כולנו, וכל שקל צריך לדעת לאן הוא מגיע

משה ורטמן:  אולי לא ברמה של אגורה, אבל כן, ובעצם אנחנו הובאנו כשה ואנחנו רואים את עצמנו כמי שמופקרים ונהפכנו משאב בעניין

משה ורטמן:       אדוני, אני גם כתבתי שלוש נקודות ואני אעשה אותן בקצרה בשביל לפתור את המצוקה

משה ורטמן:  בחירת מספר מצומצם מדי של ספקים לכל קטגוריה בהנחיית משרד הבריאות היא פוגענית ואנחנו דורשים להכפילה לפחות, דהיינו בכל קטגוריה יהיה מספר ספקים כפול

משה ורטמן:  נקודה שנייה, המשקל שניתן לאיכות הציוד לפי מכרזי הקופות הינו בין אפס ל-30%, כאשר במכרזי משרד הבריאות המשקל שניתן לאיכות היה 60%

יונתן מישרקי: דיברנו על זה מקודם, נכון

משה ורטמן: אנו דורשים שהמשקל שיינתן לאיכות לא יעמוד על פחות מ-50% איכות מול 50% מחיר

משה ורטמן:  והנקודה השלישית, זה אותו סיפור, אני אקצר כי דיברו על זה, זה ההתנגדות שלנו לסיפור של הליסינג

משה ורטמן:  זה לא אוטו, יש ציפייה שהספקים ירכוש ציודים על חשבונם ויממנו כי זה לא כלכלי לעשות ליסינג, לא מדובר ברכב

משה ורטמן:  שלוש קופות קטנות, אולי אין להם את המשאבים, אנחנו רואים פה גם את זה כפגיעה

משה ורטמן:       תטפלו בשלוש הנקודות האלה, יהיו לכם שותפים אמיתיים לרפורמה, שכן אנחנו רוצים אותה, אבל לא מעל ראשינו ואנחנו לא נכניס את הפגיון בבטן שלנו

משה ורטמן:  תודה, אדוני

יונתן מישרקי: תודה

יונתן מישרקי:  בזום איתנו אלכס פרידמן

דניאל פרידמן: אני רוצה קודם כל להגיד, כמו שאתה רואה, כבוד היושב ראש, אנחנו ארגוני הנכים פה היום בעמדה אחידה ומאוחדת, כולנו ביחד וזה נדיר מאוד, ארגוני הנכים מאוחדים, וזה צריך לסמן לך שכנראה משהו לא בסדר פה

דניאל פרידמן:       אנחנו היינו בדיון הקודם, ביולי נראה לי, ועלו שם רוב השאלות שעולות היום וגם היום אנחנו לא בדיוק מקבלים תשובות לכל החששות והפחדים שלנו ואני אתן גם מספר דוגמאות

דניאל פרידמן:  גם בדיון הקודם דיברנו על הוועדה המפקחת שהיא לא בדיוק מתפקדת, היא קמה בצורה של חוסר שקיפות וחוסר ייצוג לארגונים

דניאל פרידמן:  אחרי הוועדה הובטח שהארגונים יוכלו להצטרף, חלק באמת הצליחו להצטרף, חלק, כמו תמר

דניאל פרידמן:  אני באופן אישי קיבלתי טפסים, מילאתי, הובטח לי שאני אהיה חלק מהוועדה והיה דיון ואני לא קיבלתי זימון ומבירור שעשיתי אמרו לי שזה בטעות

דניאל פרידמן:       השורה התחתונה היא שכל התהליך הזה מתנהל בחוסר שקיפות, מאחורי הגב שלנו, מעל הראש שלנו

דניאל פרידמן:  לכן אני חושב שאמנם אין לוועדה סמכות לשנות משהו ברפורמה הזאת ואנחנו גם מבינים שהרפורמה הזאת תצא בסוף לפועל, אבל אנחנו כן מצפים שהוועדה תוכל לדחות את יישום הרפורמה בחודשים נוספים, גם בגלל המלחמה, גם בגלל שהדרישות שאנחנו דורשים לא מתקבלות עדיין

דניאל פרידמן:       עלו פה דברים הזויים, שמענו מהנציג של קופת חולים כללית למשל שאם לא נוכל לתקן כיסא מסוים אז פשוט נרכוש חדש, המשמעות של זה שאם פתאום הכיסא שלי מושבת ואין להם פתרון אז אני צריך להזמין כיסא חדש

דניאל פרידמן:  כיסא חדש זה חודשים ואז בעצם אני מושבת כל החודשים הללו

דניאל פרידמן:  ועוד ועוד ועוד דברים ולכן בשורה התחתונה אני פונה אליך, כבוד היושב ראש, ביחד עם הארגונים שנמצאים באולם, אני לצערי לא הצלחתי להגיע בגלל הקורונה, אני קורא לך בסיום הדיון הזה לפנות למשרד הבריאות לדחות ולעשות ישיבות מעקב עד שכל התשובות יתקבלו

דניאל פרידמן:  תודה רבה

יונתן מישרקי: תודה רבה, אדוני, תרגיש טוב

יונתן מישרקי:  יעל וייס-ריינד

יעל וייס-ריינד: שלום, תודה רבה

יעל וייס-ריינד:  קודם כל אני מברכת על הדיון הזה

יעל וייס-ריינד:  היה פה מקודם גם קולגה שלי, הנה הוא, עורך דין גיא אקוקה, היו לנו הרבה שיחות על החלטת הממשלה וההשפעה שלה גם על אנשים עם עיוורון, לקות ראייה, וספציפית אנחנו, ארגון הורים ארצי יציג של ילדים עם עיוורון ולקויות ראייה

יעל וייס-ריינד:  ההתמקדות שלי היום בדברים היא סביב הנושא של ילדים שנזקקים לציוד שיקום, לאביזרי שיקום

יעל וייס-ריינד:  לא מדובר על הרבה מאוד, מדובר על עדשות, משקפיים טלסקופיים, מיקרוסקופיים, לפעמים עין תותבת וכו'

יעל וייס-ריינד:       אני אגיד ברמת העיקרון, הרציונל של המעבר הזה מבחינתנו הוא מבורך, אנחנו רוצים להקל על ההורים בכל הנושא הפרוצדורלי והבירוקרטי וההתעסקות ולרוץ

יעל וייס-ריינד:  גם ככה הורים לילדים, כולכם יודעים, עם מוגבלויות, עסוקים מאוד עם הנושא הרפואי ולרכז את זה במקום אחד בקופת החולים עם צוות רפואי שמכיר ומלווה את הילד זה דבר שהוא מבורך מבחינתנו

יעל וייס-ריינד:  וכשאני אומרת את זה, כאן עולות שתי הנקודות שאני חושבת שעלו מצד הנציגים הרבים שהיו פה

יונתן מישרקי: אם זה עלה, אז בקצרה

יעל וייס-ריינד: אני רק אגיד

יעל וייס-ריינד:  מבחינתנו מה שחשוב זה להבטיח ושהוועדה תפקח שזה לא יהפוך להיות תהליך שהוא מסורבל ובירוקרטי בהשוואה למה שהיה קודם

יעל וייס-ריינד:  זה יהיה מפתח להצלחה או כישלון של המעבר הזה

יעל וייס-ריינד:  וכמובן איכות האביזרים

יעל וייס-ריינד:  פה יש לנו גם חשש, אני לא אהדהד את מה שנאמר פה כבר, אבל חייבים להבטיח שאיכות האביזרים, אם זה עין תותבת, עדשות, לא חשוב, אתם מכירים את הדברים האלה, חשוב שזה יישמר בסטנדרט הגבוה ביותר, ובמיוחד לילדים שהמשמעויות על ההתפתחות שלהם, זה יכול להיות עיכוב התפתחותי, זה יכול להיות השפעות רבות על כל מעגלי החיים

יונתן מישרקי: ברור, אנחנו גם נעקוב על זה ברמה של הוועדה

יונתן מישרקי:  זה לא בדיוק מקצועי, אבל אנחנו גם נעקוב

יעל וייס-ריינד: לכן אני מברכת על הדיון היום

יעל וייס-ריינד:  כן דבר שעלה, שמעתי פה לראשונה על ועדת המעקב שמשרד הבריאות הקים, אבל אני לא יודעת על מי מארגוני העיוורים או נציגות של אנשים עם לקות ראייה שנמצאים בוועדה הזאת

יונתן מישרקי: את מוזמנת לירון סחר

יעל וייס-ריינד: אני חושבת שחשוב שיהיה

יעל וייס-ריינד:  אני אדבר גם אולי עם הקולגה שלי

יונתן מישרקי: לא, הוא כבר הנהן בראשו

יעל וייס-ריינד: ודבר נוסף שרציתי, הבהרות, ודיברתי לפני כן עם הגב' דלית רומם, לגבי מה שמצוין בתוספות החדשות לחוק, הנושא של משקפיים טלסקופיים או מיקרוסקופיים

יעל וייס-ריינד:  מצוין עד גיל 18, מה קורה לאחר מכן? אם מישהו למשקפיים טלסקופיים או מיקרוסקופיים לאחר גיל 18

יעל וייס-ריינד:  אני יודעת שזה לא ילדים, אבל הם עדיין ילדים שלנו גם כשמלאו להם 18

יעל וייס-ריינד:       הדבר האחרון זה הנושא שמצוין, עין תותבת, מה שהוסף בהחלטת הממשלה, זה מעל גיל 18, ורק רצינו לקבל פה בשביל הפרוטוקול שגם ילדים מתחת לגיל 18 יוכלו לקבל את השירות הזה

יעל וייס-ריינד:  אלה שתי השאלות שלי שאני אשמח שיירשם בפרוטוקול

יונתן מישרקי: לשאלה הקודמת את תתייחסי בנפרד, אבל רק לשאלה הזו הספציפית, אם תוכלי

דלית רומם: עין תותבת ניתנת לכל האוכלוסייה וגם תותבת סקלרלית ניתנת לכל האוכלוסייה, גם אמרתי לך

דלית רומם:  בזמנו הדברים לא היו ברורים

יעל וייס-ריינד: מצוין, תודה רבה

יונתן מישרקי: אליקו שליין, בבקשה

אליקו שליין: אני מהתארגנות נפגעי תאונות עבודה

אליקו שליין:  הבנתי שיש מה שנקרא כביכול דין אחר לנכי תאונות עבודה, אבל בהחלט חשוב לי - - -      

יונתן מישרקי: הבנת נכון

אליקו שליין: חשוב לי להגיד כמה דברים מבחינתנו כהתארגנות

אליקו שליין:  הרפורמה הזאת עוברת בחטא גדול ולא שותפנו ולא ידענו על המהלכים שלהם

אליקו שליין:  לא רק זה, אני רוצה להקריא משהו קצר, אני גם כתבתי את זה

אליקו שליין:  בדיון הקודם הביע יו"ר הוועדה, שהיום הוא שר הבריאות, תדהמה ותרעומת מדוע רק עכשיו הגיע עניין הרפורמה וזאת ללא שיתוף מלא של כלל ארגוני הנכים לפתחה של ועדת הבריאות בכנסת

אליקו שליין:  הוא שאל את אגף השיקום מדוע רק עכשיו נזכרו להביא לוועדה ללא דיון ציבורי מקיף ושיתוף ארגוני הנכים על מלא ולא כהצגה ומחטף

אליקו שליין:       מכאן יוצא בפועל שהוועדה בגדר מעקב שאמורה לאשרר את הרפורמה, האם בכוונת הוועדה לתת אור ירוק לקופות החולים להתחיל ולהניע – ואנחנו כבר שמענו פה שיש מכרזים, אז מה אתם רוצים מאיתנו? אתם רוצים שיתוף פעולה מחד, מצד שני כבר נתנו פה הוראות למכרזים

אליקו שליין:  אז מה אנחנו, מה תפקידנו כארגוני נכים? כאנשים שמייצגים את האנשים שבסוף בשטח? מה אנחנו, חותמת גומי של מישהו? אנחנו לא נהיה חותמת גומי

אליהו מויאל: תגדיר את זה בתור חותמת גומי

אליקו שליין: בעצם לתת אור ירוק לקופות החולים ולהניע מכרזים שאחר כך הרפורמה לא תוכל להכניס את משרד הבריאות כרגולטור אמיתי, אלא יפנו את הנכים לקופות

אליקו שליין:  עשיית מכרזים בין קופות שונות הינה אצבע בעין של המבוטחים ופתח לגזל ואפליה על רקע קופתי וייתכן שיהיו נכים שיקבלו ציוד לא ראוי באיכות ירודה ומיעוט ספקים

אליקו שליין:  יש הפרשים בין קופה חזקה לקופה חלשה, קופה חזקה מסוימת, אני לא רוצה לנקוב בשמות, עושה רכש, וקופות אחרות מחפשות חלקן ליסינג

אליקו שליין:  אני פשוט לא חושב שמישהו זכאי בדין להחליט שאנחנו נקבל סחורה סוג ב' ולקרוא לזה רפורמה

יונתן מישרקי: זו סוגיה שעלתה פה מקודם

אליקו שליין: אנו דורשים שמשרד הבריאות יעשה בפועל את המכרזים, אנחנו דורשים מהוועדה לא להיות חותמת גומי של משרד הבריאות ולעצור את הרפורמה הזאת ולנהל דיון ציבורי פתוח ולא הכתבות של משרד הבריאות, אגף השיקום

אליקו שליין:  עשו לנו את התרגיל הזה עם הרפורמה הכושלת בבריאות הנפש ואנחנו למודי ניסיון מר מול המהלכים הלא אתיים עד כה של משרד הבריאות, במקרה זה אגף השיקום

אליקו שליין:  נודה שגם נכי תאונות עבודה יהיו חלק מהדיונים על אף שיש סעיפים שונים

יונתן מישרקי: תודה רבה, אליקו

יונתן מישרקי:  הדס אגמון, בבקשה, נציבות שוויון זכויות לאנשים עם מוגבלות

הדס אגמון: שלום רב

הדס אגמון:  אני אדבר מאוד בקצרה

הדס אגמון:  המהלך הזה הוא כמובן בעל השפעה קריטית על חיי היום יום של אנשים עם מוגבלות, זה לא מהלך טכני ומלכתחילה הוא היה צריך להיעשות עם שיתוף יותר משמעותי גם של הנציבות וגם של ארגונים ואנשים עם מוגבלות

יונתן מישרקי: וגם של הכנסת

הדס אגמון: וגם של הכנסת כנראה, ובמובן הזה צריך עכשיו להתחיל מהלך של שיתוף אמיתי של האנשים שיושבים כאן ושל הנציבות

הדס אגמון:  הנציב הוא אכן חבר בוועדת המעקב, אבל היא התכנסה עד היום פעם אחת בלבד והיינו רוצים לדעת שמעכשיו תהיה יותר משמעות לשיתוף הציבור כדי להכווין את הרפורמה הזאת באופן שיעלה בקנה אחד עם הצרכים של אנשים עם מוגבלות, עם הרצונות של אנשים עם מוגבלות, עם הוראות חוק שוויון זכויות לאנשים עם מוגבלות שבא לעודד השתתפות בכל תחומי החיים

הדס אגמון:       אני לא אחזור על הדברים שנאמרו, אבל כן חשוב לי, היו"ר, שנקבל תשובה לנקודה של שמירה של זכות הבחירה המקסימלית של אנשים עם מוגבלות

הדס אגמון:  דיברתם או העלו פה את הנושא של השמירה על הספק כביכול לאיזה שהיא תקופת מעבר, אבל יש היבט נוסף שהוא מעבר לכך, לוודא שלפחות אותו מגוון ספקים שאנשים עם מוגבלות יכלו עד היום לבחור ביניהם לא יצטמצם עם המעבר למכרזים דרך הקופות

הדס אגמון:  לא היינו רוצים למצוא את עצמנו במצב שבו אנשים שוקלים לעבור קופה בגלל שקופה מסוימת התקשרה עם ספק מסוים

יונתן מישרקי: זה עלה פה מכמה גורמים, נשמע לזה התייחסות

הדס אגמון: נכון, אבל צריך לבקש התייחסות ספציפית לנקודה הזאת

יונתן מישרקי: כן, מאה אחוז

יונתן מישרקי:  תודה רבה

יונתן מישרקי:  אולי תגיבו על זה כדי שלא נצטרך לחזור על השאלה הזו עוד כמה פעמים פה במהלך הסבב

צחי קלר: בגדול אנחנו ניסינו לשמר כמה שיותר את המגוון, אבל אנחנו בחנו בכל מכשיר ומכשיר את הרכישות בפועל, זאת אומרת אם יש מגוון של שמונה מכשירים אבל בפועל רכשו חמישה מכשירים אז המגוון בפועל היה חמישה מכשירים, לא שמונה, כדוגמה

צחי קלר:  כשלוקחים בחשבון שיש פה ארבע קופות אז זה מרחיב את המגוון בהיבטים אחרים

צחי קלר:  בגדול ניסינו לשמר את המגוון ככל האפשר, במקומות מסוימים קצת אפשרנו לקופות לצמצם קצת מתוך ראייה שגם אם אנחנו היינו מפרסמים מכרזים כנראה היינו מצמצמים את אותו מגוון משום שראינו שבפועל אין צורך במגוון כל כך רחב

יונתן מישרקי: הבנתי

יונתן מישרקי:  הדס, אני רוצה לשאול אותך, עקרונית, האם את חושבת שהתהליך הזה לא יגרום לקופות לתחרות שתכניס יותר ספקים לתוך המעגל? זאת אומרת אם אני עכשיו קופה ורוצה למשוך אליי מבוטחים ותחרות בריאה מייצרת עוד מענה ועוד דברים שאנחנו מגדילים, זה גם קורה היום

ששון עוזר: למה אתה לא חושב הפוך?      

יונתן מישרקי: אני רק שואל

יונתן מישרקי:  אני לא מייצג, אני שואל

הדס אגמון: אני לא בטוחה שאנשים עם מוגבלות הם הקהל הצרכני שקופות החולים נאבקות להעביר

הדס אגמון:  אני לא יודעת, יכול להיות שהם יגידו אחרת, יגידו האנשים, אלה טענות שאנחנו שומעים, כשהשירות היה במשרד הבריאות אנשים יכלו לבחור בין מגוון רחב של ספקים ואין שום סיבה שהרגולטור לא ישתמש ב - - -     

יונתן מישרקי: התשובה של המשרד, שניתן ממנה להבין שהם עשו בדק בית פנימי והבינו לאיזה סוג מכשיר איזה ספקים נותנים מענה בעיקר והם צמצמו את הבחירה לאותם ספקים מתוך אותו ניסיון שהם רכשו במהלך השנים

יונתן מישרקי:  יתרה מזאת הם אומרים שאם הם היו מוציאים את המכרז הם גם היו ככל כנראה בוחנים לצמצם

יונתן מישרקי:  זו תשובה שמתקבלת?      

הדס אגמון: עוד פעם, הם יגידו, אבל עובדה שעד היום הייתה בחירה בין ספקים כנראה גדולה יותר ויגידו פה האנשים, וצריך לשמוע אנשים עם מוגבלות, שאין מקום לצמצם משישה לארבעה לעומת חלופה של לתת לאנשים לבחור מבין השישה

אליקו שליין: להגדיל את ההיצע, לא להקטין

הדס אגמון: הצמצום של ההיצע הוא לא ערך כשלעצמו

ירון סחר: מילה, אם אפשר

ירון סחר:  בדקנו, כאמור, קטגוריה קטגוריה על מנת לא לפגוע בבחירה שנעשית בפועל גם אם על הנייר כתובים יותר ספקים במקרים מסוימים

ירון סחר:  יותר מזה, עברנו כבר עם הקופות על התהליכים שלהם ולדעתי כל אחת מהקופות מוצאת גם איזה שהם פתרונות למקרים חריגים שבהם לא ניתן יהיה למצוא את המענה במסגרת ה - - -      

סמדר אונה: גם לנכים במוסדות ונכי צה"ל?      

ירון סחר: כל אחת מהקופות בונה לעצמה תהליך שבו הם יוכלו לתת מענה גם למקרים שלא יקבלו מענה בדרך המלך

סמדר אונה: כל הספקים במדינת ישראל, משרד הרווחה והבריאות והביטחון, כולם משתמשים - - -      

יונתן מישרקי: אני לא התכוונתי לפתוח את השיחה על מה שירון אומר

ירון סחר: וכמו שאמרתי קודם, העובדה שמשרד הבריאות לא הצליח להוציא מכרזים משך תקופה כל כך ארוכה זו בעיה וזה בדיוק הדבר שבו אני מאמין שהקופות יעשו טוב יותר, הם יצליחו לייצר מכרזים בתדירות גבוהה יותר, לעורר את השוק הזה ולהביא בסופו של דבר לצרכנים יותר טכנולוגיה בעד אותו כסף

ירון סחר:  זאת בדיוק, אני חושב, אחת מהמטרות של התהליך הזה

ירון סחר:  המטרה השנייה, כמו שדיברו כאן, היא באמת רצף ואינטגרציה של הטיפול

דלית רומם: ועוד מטרה שאני רוצה להדגיש, שגם עליה דיברנו, שאנחנו כמשרד בריאות נוכל לקדם את התחום בהיבט הרגולטורי ובהיבטים נוספים, למשל דיברת פה על הנושא של עזרי ראייה, נושא שיש בהחלט מקום לקדם, גם תחומים נוספים שקשורים לשיקום, ומחוסר אפשרות לעסוק גם בשוטף וגם ברגולציה דברים אובדים בדרך וחבל

יונתן מישרקי: תודה רבה

יונתן מישרקי:  נמרוד הגלילי

יונתן מישרקי:  איזה שם תנ"כי

נמרוד הגלילי: בוקר טוב

נמרוד הגלילי:  אנחנו מייצגים את החברות שעוסקות באביזרי שיקום וניידות שהתאגדו אצלנו בלשכת המסחר ויש קשר הדוק בין החברות לבין ציבור הנכים, גם הן רואות חשש גדול מאוד מהטיפול ומהשליחות שיש להן, לאותן חברות, לתת מענה לכל אדם ואדם כתוצאה מהמעבר

נמרוד הגלילי:       אנחנו מבינים שזה כבר החלטה שהתקבלה ויצאה לדרך וכרגע צריך לראות איך עושים את זה בצורה הטובה ביותר על מנת שאותו ציבור שזקוק לטיפול לא ייפגע

נמרוד הגלילי:  לכן חשוב לשמור על כמות מינימלית של מספר זוכים ולא לצמצם על מנת שלאותו אדם שצריך לקבל את המוצר תהיה יכולת בחירה כמה שיותר גדולה, לשמור על האיכות ואני לא בטוח שכרגע במכרזים, למרות שיש מנגנון של סינון ראשוני ורק אחר כך זה המחיר, אני חושב שצריך לתת יותר משקל גם לאיכות על מנת שהשירות שיינתן יהיה שירות מיטבי

נמרוד הגלילי:       ליסינג זה בעייתי, זה בעייתי ביותר, הנושא של מתקן התקשרות עם ליסינג

נמרוד הגלילי:  אלה מוצרים בעלויות לא של כלי רכב שעכשיו הספק יתחיל לממן את זה

נמרוד הגלילי:  זה רק בסופו של דבר יביא לפחות ספקים שיתמודדו או החשש שלנו שפחות ספקים יתמודדו ובסופו של דבר השירות ייפגע

תמר גלפנד: חברות גם ייסגרו, קחו את זה בחשבון, פוגעים בפרנסה

נמרוד הגלילי: אנחנו יודעים, אם בסוף חלק מהחברות אולי יחליטו לא להמשיך במתן הזה מי ייפגע? זה אותם אנשים שזקוקים לציוד

אליהו מויאל: ולא רק הספקים ייפגעו, גם הנכים ייפגעו

אליקו שליין: גם אין פה שום הסדרה של חלקי החילוף, ברכב למשל יש חמש, שש, עשר שנים

יונתן מישרקי: אליקו, הוא לא הפריע לך

אליקו שליין: לא, אנחנו מצטרפים אליו

נמרוד הגלילי: חשוב גם לקבוע תנאי תשלום סבירים כי קופות החולים זה גופים מאוד חזקים ואנחנו לא רוצים שיהיה מצב שתנאי התשלום יהיה שוטף פלוס אני לא יודע כמה, תנאי התשלום מטעם קופות החולים, שיהיו תנאים סבירים על מנת שחברות יוכלו לעמוד בדברים האלה

נמרוד הגלילי:       לדוגמה, דרישות שעלו באחד המכרזים, מתן מענה תוך שתי דקות לפנייה

נמרוד הגלילי:  זה לא הגיוני, החוק מחייב שש דקות, אז איך חברות יכולות עכשיו תוך שתי דקות לתת מענה? הם לא יוכלו לצייד עכשיו טלמרקטינג ודברים כאלה

נמרוד הגלילי:  צריך שהדרישות יהיו דרישות סבירות והוגנות

נמרוד הגלילי:       אם אני אסכם, חשוב מאוד שמשרד הבריאות ימשיך להיות באיזה שהוא נוהל למעקב אחרי המכרזים שיוצאים מטעם הקופות על מנת שהשירות יישמר, שהוא לא ייפגע, כי אנחנו חוששים מאוד שהוא ייפגע

יונתן מישרקי: אתם על המכרזים? אתם יושבים מול הקופות בנושא המכרזים?      

נמרוד הגלילי: ודאי

אליקו שליין: למה זה לא שקוף לארגונים? אנחנו רוצים לראות את המכרזים, הכול, לפתוח את הכול, על השולחן

אליקו שליין:  יש פה ניגוד עניינים

תמר גלפנד: כי מי שנתן שירות לנכים ולא נתן שירות טוב, הוא עושה עכשיו ניגוד עניינים

תמר גלפנד:  תזכרו את זה כולכם

יונתן מישרקי: תודה רבה

יונתן מישרקי:  משה הכהן

משה הכהן: תודה על רשות הדיבור

משה הכהן:  אני רוצה לקצר ולומר כך, התהליך הזה מראשיתו, מאוקטובר 2022, נעשה בחוסר שקיפות

משה הכהן:  קודם כל הוא התבסס על החלטות של ועדה בין-משרדית ולא ועדה ציבורית, השתתפו בה רק נציגי הממשלה, לא היו בה שום נציגים של ארגוני הנכים וגם נציבות שוויון זכויות אנשים עם מוגבלויות, שהיא גוף ממשלתי, לא הוזמנה להשתתף באותה ועדה ולא נעשה שום שיתוף פרלמנטרי

משה הכהן:       ברגע שהתקבלה החלטת הממשלה הייתה החלטה להקים את ועדת המעקב, שנתיים חלפו מאז החלטת הממשלה, ועדת המעקב הזו קיימה רק ישיבה אחת שגם בה אמרו לכולם יהיה בסדר

משה הכהן:  אני חושב שמאז ה-6 באוקטובר 1973 וביתר שאת ה-7 באוקטובר 2023 למדנו שסמוך ויהיה בסדר זאת לא שיטת עבודה

משה הכהן:       מה שקורה זה שמתעלמים בכלל מהתמונה של העברת כל הנושא לסל הבריאות

משה הכהן:  הרי מה קרה? העבירו מהתוספת השלישית לתוספת השנייה, זה הופך להיות חלק מהסל ובעצם לוקחים את הנכים לבריכה שורצת כרישים בלי שום חגורות הצלה וסירות הצלה, בעצם זורקים אותנו לשם

משה הכהן:  הרי לא שותפו מומחים תקציביים בנושא הזה, כי מי שצריכים להכיר את תקציב הבריאות ולהבין שכאשר אתה נותן – נתנו את הסכום הזה של ה-200 מיליון שקל פלוס 40 מיליון שקל תקורה על ההפעלה, אבל אף אחד לא מבטיח שזה יימשך הלאה

משה הכהן:  אין ויסות לתקציב הזה

אליקו שליין: זה לא בבסיס התקציב

משה הכהן: זה לא בבסיס התקציב

ירון סחר: זה בבסיס התקציב

משה הכהן: סל הבריאות הוא בבסיס התקציב

ירון סחר: הסכום שהועבר הועבר לבסיס התקציב, ולא רק שהוא יועבר לבסיס התקציב, כמו כל מה שבסל, הוא יקודם - - -      

סמדר אונה: - - - אמר לנו לפני שנתיים שאין כסף - - -      

ירון סחר: הוא יקודם כמו שהסל מקודם

ירון סחר:  לעומת זאת תקציבים שנמצאים בתוספת השלישית, הם לא מקודמים בצורה אוטומטית כמו תקציבי הסל

יונתן מישרקי: אוקיי, תשובה טובה

משה הכהן: עם כל הכבוד זה שזה נמצא בבסיס הסל זה לא אומר לאיזה תקופה, זה לא אומר שברגע שיהיה קיצוץ פלאט, נגיד שיהיה צורך לקצץ את סל הבריאות - - -      

יונתן מישרקי: אבל את זה אתה יכול להגיד לגבי כל תקציב

משה הכהן: לא, אבל משום שהיה תקציב ייעודי לנושא של האביזרים ואביזרי הניידות הוא היה תקציב נפרד

אליקו שליין: כביכול צבוע

משה הכהן: כסף צבוע שמשרד הבריאות יכול היה קודם כל גם לבקש - - -      

צחי קלר: זה בדיוק הפוך

צחי קלר:  כשיש קיצוץ רוחבי הוא חל על תקציבי המשרד, זאת אומרת התוספת השלישית, סל הבריאות מוחרג מכל קיצוץ

יונתן מישרקי: אוקיי, קיבלת תשובה טובה

משה הכהן: בסדר

מרב גרין שמאי: זה לא מותנה בתקציב

מרב גרין שמאי:  החובה של הקופות לתת גם אם הן בגירעון

אליקו שליין: אל תכניסו אותנו למילים קשות

משה הכהן: שמעתי את התשובה

משה הכהן:  אני רוצה לומר, הגב' דלית רומם הצביעה על כך שבעקבות המעבר לקופות אפשר יהיה לעשות שיפורים ולהכניס מוצרים נוספים

משה הכהן:  אני מפנה את תשומת הלב לכך שבכל נושא הטכנולוגיות במסגרת סל הבריאות יש ועדת טכנולוגיות של סל הבריאות ששם אתה מתחרה עם אלפי בקשות לטכנולוגיות חדשות כשבעצם בעלי המוגבלויות הם החולייה החלשה כאן וכל ניסיון לשפר או לשנות אתה צריך לוביסטים, אתה צריך להפעיל גופים שאין לנו או גופים כלכליים שיעמדו מאחורינו והם אינם

משה הכהן:       ההעברה של הנושא הזה, של הטכנולוגיות החדשות ושיפורים, למסגרת סל הבריאות תקשה מאוד לקבל אביזרים חדשים וטכנולוגיות חדשות לתחום הזה של בעלי המוגבלויות וזו תחרות עם הרבה מאוד גופים אחרים

משה הכהן:       כל הנושא של הוועדה שהוקמה, הרי מה זה ועדה? אתה צריך להראות לה את המכרזים, אתה צריך ל - - -     

אליקו שליין: גילוי מסמכים, בשפה המשפטית אם אתם רוצים

משה הכהן: ופה בעצם לא היה שום גילוי, בישיבה שהייתה לא היה גילוי

משה הכהן:  זו ועדה שצריכה לשבת ברציפות, לקיים דיונים דחופים, לקבל דיווחים על ההתקדמות, לא לשמש עלה תאנה של הביצוע

משה הכהן:  ואני גם חושב, אדוני, שגם הוועדה הזאת וגם הכנסת צריכים לעקוב באופן צמוד

יונתן מישרקי: אני גם חושב

משה הכהן: ולא להסתפק בהסברים כלליים שיהיה בסדר

יונתן מישרקי: מאה אחוז, בסדר גמור, תודה רבה

צחי קלר: אני אתקן רק לגבי הטכנולוגיות

צחי קלר:  להיפך, גם כאן המעבר לקופות מיטיב כי ועדת הטכנולוגיות דנה בעיקר בנושאים של התוספת השנייה, דווקא התוספת השלישית נדחקת תמיד מהוועדות האלה

צחי קלר:  לכן דווקא כאן יש יותר סיכוי להכניס

יונתן מישרקי: עוד שנייה משה מתחיל לברך אותך על המעבר

משה הכהן: ממש לא

מרב גרין שמאי: ואני רוצה גם לחדד את זה, מכיוון שכשהנושא יהיה אצלנו ואנחנו נזהה שיש איזה שהיא לאקונה באביזר מסוים או שעולים צרכים טכנולוגיים שהיום הסל לא נותן להם מענה, אנחנו נוכל להיות - - -      

תמר גלפנד: אז למה לא עשית סקר? היית מתקשרת ללקוחות שלך והיית שואלת אותם איזה כיסא אתם משתמשים והאם זה טוב לכם הכיסא הזה, לא טוב לכם הכיסא הזה

אליקו שליין: החזרים על פי חוק את לא מחזירה, צריכים לרדוף אחריכם

תמר גלפנד: מה הבעיה לעשות סקר? את עושה סקר על הרופא, אם אני מרוצה מהרופא או לא, אם אני מרוצה, מהמזכירה את עושה לי סקר, למה את לא עושה סקר למטופלים עם איזה חברה ייכנסו למכרז

יונתן מישרקי: אל תעני, בבקשה

יונתן מישרקי:  דני קרוק, בבקשה

דני קורן: אני יושב ראש עמותת מיוחדים, זו עמותה להורים לילדים עם שיתוק מוחין ולקויות מוטוריות

דני קורן:  כבוד היושב ראש, בוא ניקח מצב הכי פשוט בעולם, נכים בדרך כלל מתרגלים למוצרים, אמרו כאן נכים צריכים לשנות מוצרים, אבל בעיקר ילדים וגם מבוגרים צריכים מערכות הושבה מסוימות

דני קורן:  בא משרד הבריאות ואומר דבר פשוט, אנחנו לוקחים נגיד את המוצרים שהיו עד עכשיו ואנחנו אומרים בוא נעשה דבר הכי לא מסובך בעולם, ניקח את הילדה שלי לצורך העניין, אם היא התרגלה במשך שנים למוצר מסוים וזו מערכת ההושבה שמתאימה לה ונגיד הספק לא זכה בקופה, זאת אומרת אם אני עכשיו רוצה את המוצר הספציפי אני צריך לעבור לקופת חולים אחרת

דני קורן:       מה ההיגיון בזה? למה משרד הבריאות הוא לא זה שקבע את המכרזים, הוא הרגולטור, הוא זה שאמור לנהל את הכול וקופות החולים שיהיו הקבלן המבצע

דני קורן:  זאת אומרת מדברים כאן על הנכים כאילו אנחנו סחורה, אנחנו לא סחורה, אנחנו מדברים כאן על רגשות, על ילדים, מבוגרים, שצריכים ציוד מסוים שבסופו של דבר - - -      

יונתן מישרקי: שאלה טובה

דני קורן: אני בוועדה המפקחת, הייתי פעם אחת שם, מעט מאוד ארגונים היו שם, עוד שניים, לעומת קופות החולים, וניסו להסביר לנו כמה הרפורמה טובה

דני קורן:  הרפורמה לא טובה כי הרפורמה בסופו של דבר לא מיטיבה איתנו

דני קורן:  להסביר לנו זה נחמד

יונתן מישרקי: אני רוצה תשובות על זה, אפשר?      

דני קורן: למה צריך לעבור מקופה לקופה

יונתן מישרקי: הוא שאל, הבת, לא משנה, יש לה ספק שהתאים לה את המכשיר שהיא צריכה, אותו ספק לא נכנס לרשימת הזכיינים של אותה קופה, זה מאלץ אותו לעבור קופה

צחי קלר: אנחנו דיברנו על השוני בין מה שיקרה במשרד לבין מה שקורה בקופות

צחי קלר:  דבר ראשון, גם המשרד מחויב לפרסם מכרזים ובמכרז יכול להיבחר כל ספק

צחי קלר:  גם אם משרד הבריאות היה מפרסם מכרזים מחר, יכול להיות שהספקים היו משתנים

צחי קלר:  זה דבר אחד

צחי קלר:      דבר שני, אמרנו, לגבי מקרים חריגים הקופות יידעו לתת מענה

צחי קלר:  גם אנחנו כמשרד יודעים לתת מענה למקרים חריגים וגם הקופות יידעו לתת מענה

צחי קלר:  הפתרון הוא פתרון פרטני במקרים חריגים

דני קורן: אין כאן פתרון, אתה לא נותן כאן שום פתרון כי אתם מדברים על דבר מאוד מאוד פשוט

דני קורן:  הילדה שלי לצורך העניין, אם אני מעדיף מוצר של ספק מסוים, זאת אומרת הילדה שלי צריכה לעזוב את קופת החולים, לאבד את כל הזכויות שלה ומי כמוכם יודעים שנכים צריכים את הזכויות בקופת החולים

אליקו שליין: גם לא נותנים לנו לעבור בין הקופות כל כך

אליקו שליין:  מי רוצה לקנות מישהו כל כך מסכן, נכה עם כל כך הרבה הוצאות?      

יונתן מישרקי: השאלה ברורה

דלית רומם: אני רוצה להתייחס לזה

דלית רומם:  קודם כל הקבוצה שנמצאת פה זה באמת קבוצה מאוד מיוחדת, בדרך כלל הורים לילדים מאוד מורכבים או אנשים עם נכות מאוד מאוד מורכבת

דלית רומם:  כשאנחנו מדברים על 80,000 בקשות בשנה, וזה מה שיש בדרך כלל, אז אנחנו יודעים לומר מהניסיון שלנו שרובם יכולים להסתדר עם מה שנותנים להם, זה לא נכון שלא יכולים

דלית רומם:  המכרזים של הקופות עוד לא פורסמו, תוצאות המכרזים של הקופות עוד לא פורסמו, אתם מדברים על משהו שאולי כן יקרה ואולי הוא לא יקרה

דלית רומם:  אני אומרת שוב פעם, אותה ילדה שיש לה כיסא מסוים שרק עליו היא באמת יכולה לשבת ועליו היא כל השנים ישבה, קופת החולים תדע למצוא לזה פתרון

דני קורן: מי מבטיח?      

דלית רומם: זה לא הכלל

דני קורן: מי מבטיח? קופת החולים מכינה את המכרז בעצמו

דני קורן:  יש מכתב שיפוי?      

יונתן מישרקי: כדי שאנחנו נוודא שזה יקרה אולי משרד הבריאות ישקול להקים ועדה חריגה למקרים האלה, שהוא יבחן ויחייב את הקופה במקרה כזה?      

דלית רומם: אני לא יודעת מה הסמכות שלנו בדברים האלה ומה לא, אבל שיח עם הקופות יש לנו ויהיה לנו

יונתן מישרקי: לא ברמה של שיח, ברמה של רגולציה, שאתם תגידו, תהיה כתובת מסוימת - - -      

צחי קלר: יש נציבות קבילות

אליקו שליין: עזוב, עד שיענו, נו בחיאת

דלית רומם: אנחנו יכולים לבדוק מה ניתן ומה לא, אנחנו בטח לא יכולים לענות עכשיו משהו שלא - - -      

יונתן מישרקי: אין בעיה

אליקו שליין: אנחנו רוצים מוקד ייעודי לנושא הזה במשרד הבריאות

תמר גלפנד: היום גם אם לילד הכיסא לא מתאים בחריגים לא מאשרים לו

יונתן מישרקי: הוא שאל פה שאלה ספציפית, אני רוצה לתת לזה מענה

תמר גלפנד: אבל היום זה גם לא קורה

תמר גלפנד:  היום אם לילד לא מתאים - - -     

יונתן מישרקי: לא, הילדה כבר יושבת על כיסא מסוים שהותאם במיוחד בשבילה

יונתן מישרקי:  על זה אני רוצה שתהיה ועדה שתוכל לקבל את הפנייה מאותו אזרח, מאותו אבא, ושהמשרד יוכל לכפות או לבקש מקופת החולים לממש את זה

אליקו שליין: היום הוא גם לא כופה, היום על עצמם הם לא כופים, אתה רוצה - - -      

תמר גלפנד: אם אתה מקבל כיסא שלא מתאים לך ואתה פונה לחריגים - - -      

יונתן מישרקי: אתם כנראה לא שמעתם את השאלה שלו אם אתם חוזרים ואומרים כזה דבר

יונתן מישרקי:  היא כבר קיבלה את הכיסא מאותו ספק, הספק במקרה לא זכה אצל אותה קופה באותו מכרז ועכשיו היא נשארה בין הכיסאות, היא נשארה עם כיסא שהיא לא יכולה לשבת עליו, היא רוצה לקבל את אותו כיסא שהיא קיבלה

ששון עוזר: שתהיה אפשרות לקופה לפנות לאותו ספק שהיה בעבר

יונתן מישרקי: בדיוק, יפה

יונתן מישרקי:  זה מה שאני אומר

יונתן מישרקי:  בגלל שיש דיני המכרזים ואתה לא יכול לפנות לספק שלא זכה, אני רוצה שיהיה חריגים

יונתן מישרקי:  קיבלתי תשובה, תודה רבה

דני קורן: אבל זאת הייתה המטרה של הוועדה המפקחת, לפקח על, שהיא תקבל מקרים כאלה

דני קורן:  זאת אומרת שלקוח הקצה לא יפסיד את הזכויות שלו בקופת חולים

יונתן מישרקי: כן, אבל הוועדה המפקחת תיגמר אחרי שנה, אחרי שנתיים, כשהיא תסיים את העבודה שלה, מישהו צריך את זה לטווח הארוך ולכן אני מבקש את הבקשה הזו

יונתן מישרקי:  אני מודה לך על ההערה הזאת

דני קורן: זה בדיוק נכון

יונתן מישרקי: תמר גלפנד היקרה, בבקשה

תמר גלפנד: אז קודם כל, יוני משריקי, אני רוצה להודות לך, אתה באמת מקצועי והגעת באמת לעבוד למען אזרחי ישראל, אז תודה רבה

תמר גלפנד:       שמי תמר גלפנד, אני מפורום משפחות עם צרכים מיוחדים בירושלים

תמר גלפנד:  יש לי מאות פניות ביום לגבי ילדים נכים

תמר גלפנד:  קופות החולים, אתם זכיתם במפעל הפיס, תיהנו

תמר גלפנד:  תדעו שהיום ילדים נכים יושבים בכיסאות גלגלים שלא מתאימים להם

תמר גלפנד:  היום אף אחד לא הרים טלפון, אף קופת חולים לא עשתה סקר לשאול איזה כיסא מתאים לבת שלי, איזה כיסא מתאים לילד נכה אחר

תמר גלפנד:  אתם מתעסקים בקודש הקודשים של הילדים של בורא עולם

תמר גלפנד:       לא חסר לנו אסונות בעם ישראל, תסתכלו לנו בעיניים ותגידו: מישהו פה טעה, מישהו פה עשה טעות

תמר גלפנד:  אם 20 שנה בן אדם יושב בתפקיד מסוים, שזה נקרא הפקידות במדינת ישראל והיא מחליטה הכול, היא לא מתייעצת עם השר

תמר גלפנד:  אני הייתי אצל נחמן אש עם הבת שלי, הוא בכה ואמר לי בדמעות: תמר, אני הייתי נגד הרפורמה

תמר גלפנד:  הוא ביקש שיאשרו לה את הכיסא המתאים לה, אבל אף אחד לא ספר אותו, אף אחד לא התייחס

תמר גלפנד:  יש ועדת חריגים במשרד הבריאות, ועדת החריגים עולה יותר מהכיסא שילד נכה זקוק

תמר גלפנד:      שתדעו לכם שחברות הולכות לסגור את הבסטה, הם יפתחו משהו אחר

תמר גלפנד:  עד שיקומו עוד כיסאות גלגלים בשוק ועד שעוד חברות יבואו מחו"ל זה פשוט יהיה אסון למשפחות הנכים

תמר גלפנד:  נכה לא יכול לשבת בכיסא משומש, יש לילדים האלה עקמת בגב, הילדים האלה עוברים ניתוחים, לכל אחד מתאים משהו אחר

תמר גלפנד:  אני יכולה להגיד לכם שהבת שלי שברה שלושה כיסאות גלגלים, היא לא יכולה לשבור ביד, היא פשוט תנועתית, ואיך אתם יכולים להגיד, האם אפשר לשבור רכב? לא

תמר גלפנד:  אבל אף אחד לא בודק את זה

תמר גלפנד:       ושתדעו לכם, אני פונה פה למשרד האוצר, אתם פשוט זורקים את הכסף של הציבור, יכלו לעשות אתר, באתר מעלים את כל כיסאות הגלגלים שיש במדינת ישראל, כל אחד בוחר מה שטוב לו

תמר גלפנד:  אין פה עניין של כסף, יש פה עניין של הון-שלטון שהוא יחליט לנו על מה נשב, מה נאכל, מה נשתה מחר בבוקר

תמר גלפנד:  אני פונה, יוני משריקי, תפתח ועדה, קבינט חברתי, בנושא הזה כי הנכים הם לא הפרצוף האחורי של מדינת ישראל

תמר גלפנד:  תודה רבה

יונתן מישרקי: לצערי הרב אני מסכים איתך בעניין הזה

יונתן מישרקי:  זה דיון שאני יזמתי מתוך הבנה שצריך לדון בזה בדיון ציבורי

יונתן מישרקי:  זה הדבר האחרון שאני אטאטא מתחת לשולחן ואני כבר מודיע פה שיהיו עוד דיונים על העניין

סמדר אונה: אני לא יודעת אם מכל הקהל שיש פה יש פה מישהו מפונה, אבל אני מפונה מהגליל העליון

סמדר אונה:  הבחור שיושב מולי, אמרת שאתה הפיזיותרפיסט הראשי של קופת חולים כללית, אתה בטוח מכיר את המרכז שלכם עם שני שהוא סגור

סמדר אונה:  אני יושבת פה, פעם ראשונה אני רואה את הגברת עם המשקפיים, דלית רומם, שמתעללת בי כמעט ארבע שנים על כיסא גלגלים - - -     

מירי כהן: סליחה, לא מקובל עלינו, ההתבטאות הזאת לא מקובלת עלינו, אדוני היושב ראש

יונתן מישרקי: מה? לא שמעתי

סמדר אונה: נכון, לא מקובל, גם לא מקובל שאני צריכה להיות - - -     

יונתן מישרקי: אני מודה שלא הייתי בהקשבה

מירי כהן: אני לא רוצה לחזור על זה אפילו

אליקו שליין: מה? היא לא אמרה משהו שלא בגדר הסביר

יונתן מישרקי: רגע, לא, לא, לא לחלק ציונים אחד לשני

מירי כהן: סליחה, לא לדבר על עובדי משרד הבריאות שמתעללים באנשים, בבקשה

מירי כהן:  לא עובדי ציבור

יונתן מישרקי: אני מסכים איתך

אליקו שליין: אז שתתבע אותה דיבה, בסדר?      

יונתן מישרקי: סמדר, אני מבקש ממך, אנחנו לא מדברים לגופו של איש - - -     

סמדר אונה: אם אני צריכה להיות במיטה, גולם, מעל שלוש שנים בגלל כיסא גלגלים זה אומר שמשרד הבריאות פוגע בי

סמדר אונה:  אני יושבת כרגע בגלל המלחמה, שהיו צריכים לפנות אותי, מנהלת הרווחה אמרה לי: אין לנו ברירה

סמדר אונה:  אני יושבת על כיסא גלגלים שפוגע בבריאות שלי, בכל מרכז הגוף, בגלל שהכיסא לא מתאים

סמדר אונה:  פרופ' דוידסון בהדסה, שאני מטופלת שנים של הדסה, אומר לי: לא נטפל בך, צריכים שתקבלי כיסא מתאים לך

סמדר אונה:       מופיע במשרד הבריאות שלוש שנים, כולל בשנה האחרונה פעמיים, בקשות, אתה מכיר את שני לב? שני לב, מנהלת המרכז שלכם בגליל העליון? היא מגישה את הפניות עליי, כולל פניות עם על התירוצים שנתנו את הכול

סמדר אונה:  אתם רואים את הידיים שלי? אצלי הנכות לא התחילה מרגליים, מידיים, הן לא יכולות לעשות כלום למעט לזוז ככה

סמדר אונה:  בבית משפט קבעו עליי שאני שקרנית כי אני יכולה לצייר ואני לא יכולה לכתוב

סמדר אונה:  אולי יש פה עוד פיזיותרפיסטים, אתם תסבירו למה ומה ההבדל

סמדר אונה:  בתל השומר הסבירו לי את זה אחרי שמשרד הבריאות התערב מול קופת חולים כללית שיהיה לי שיקום בתל השומר למרות שאני לא שייכת לאזור הזה

סמדר אונה:  סימן שלמשרד הבריאות יש כוח

סמדר אונה:       אבל יש לו עוד כוח, לפגוע לנו גם בבריאות, כי אני גם יושבת על הרפורמה הזאת

סמדר אונה:  זו התרופה שלי

סמדר אונה:  היא עלתה לי 370 שקל לחודש, היא עולה לי היום 1,300 שקל על הרפורמה

סמדר אונה:  אז מי מבטיח לי פה בכיסאות הגלגלים מה אנחנו נצטרך ואם נוכל להמשיך לצאת מהמיטה

סמדר אונה:  ואם קופות החולים, ואני פונה דווקא לקופת חולים כללית כי אני 67 שנה חברה בה, אני אפילו לא מקבלת טיפולים בקופת חולים, אתם יודעים למה? כי נורא קשה כנראה לשים מנופים בכל מרפאה או מרפאה שנכים צריכים לקבל בה שירות, אז לא מעבירים אותי למיטת טיפולים, כולל בבתי חולים

סמדר אונה:       למה אי אפשר לטפל בנכה, תסבירו לי, כשכל הבעיה היא להעביר אותו מכיסא גלגלים למיטת טיפולים? בדיוק לפני שבועיים נתקלתי בזה בשערי צדק, כל יום אני נתקלת בזה

סמדר אונה:  למרות שאני בגליל העליון קופת החולים שלי פה בבית הכרם

סמדר אונה:  למה אני לא מקבלת שם טיפולים רפואיים? אולי תסבירו לנו? לפני שאתם הולכים לדברים נורא גדולים תנו לנו קודם טיפול אצלכם שנוכל לקבל

יונתן מישרקי: אני רק אבקש – סמדר, יש פה נציגים גם של משרד הבריאות וגם קופת החולים

יונתן מישרקי:  אנחנו נשתדל אחרי הדיון - - -      

סמדר אונה: אני שלוש וחצי שנים גולם במיטה, אתם יכולים להסביר לי איזה בריאות נותנים לי בדיוק?      

יונתן מישרקי: סמדר, גם בדיון פומבי אסור להביא פרטים על אף בן אדם

סמדר אונה: אני מוכנה להביא על עצמי את הכול, מדובר בי

סמדר אונה:  לא מדובר באף אחד

יונתן מישרקי: סמדר, סמדר

סמדר אונה: אני לא מכירה פה אף אחד ששלוש שנים שוכב במיטה

יונתן מישרקי: סמדר, אנחנו רוצים לעזור לך, אחרי הישיבה ננסה להפגיש ביניכם ולנסות לקבל תשובות בצורה פרטנית

יונתן מישרקי:  תודה רבה

סמדר אונה: איזה תשובות? אני יכולה להראות לך מכתבים שחברי כנסת הוציאו מדוח משרד הבריאות

יונתן מישרקי: תודה

יונתן מישרקי:  תודה רבה, סמדר

יונתן מישרקי:  ד"ר עמיחי תמיר

עמיחי תמיר: אני מקשיב קשב רב בשעתיים האחרונות, נראה לי שהמצב הוא פשוט חרפה

עמיחי תמיר:  רפורמה שזקוקה בעצם לרפורמה, הפרטות שגורמות לנזק ואני נמצא פה בוועדה הזו בהרכבים שונים כבר הרבה מאוד שנים

עמיחי תמיר:  ראיתי חוסים שמורעלים למוות בגלל הפרטה וכאן כיסאות גלגלים ואביזרים אחרים יובילו בדיוק לאותה תוצאה עגומה, לפגיעה קשה באנשים עם מוגבלות

עמיחי תמיר:       עקפו את הוועדה הזו מכיוון שמי שקדם לך, חבר הכנסת וכיום השר אוריאל בוסו, שעשה פה גם עבודה טובה מאוד, כמוך, התנגד לאותה רפורמה

עמיחי תמיר:  השר ואנשי משרדו, כפי שאומרת תמר גלפנד, פרופ' נחמן אש, התנגדו לרפורמה ובכל זאת משרד הבריאות מוביל את הרפורמה הזו שהיא נטישת אחריות

עמיחי תמיר:  אנחנו מתנגדים לכך, תודה רבה

יונתן מישרקי: תודה רבה

ירון סחר: מובן שלא הייתה התנגדות של המשרד

סמדר אונה: באמת? למה, נחמן אש הוא לא היה אדם מהמשרד?      

ירון סחר: והוא לא התנגד

יונתן מישרקי: לא, לא, לא, לא נכנסים לוויכוח

דלית רומם: זה לא שהוא לא התנגד, הוא הוביל את זה

יונתן מישרקי: לא נכנסים לוויכוח הזה בכלל

יונתן מישרקי:  אני לא שאלתי כי זה לא רלוונטי

לימור סון הר-מלך: אני מתנצלת, יש לנו פה הרבה עומס, אני מתנצלת שהגעתי רק כעת, אבל אני רוצה להשמיע קול שהוא חשוב וזה קול של הציבור ושל האזרחים שבאמת מרגישים, אדוני היושב ראש, אני יודעת שעמדתך גם לא נוחה עם הדבר הזה, שהרפורמה הזאת מזיקה להם, שהיא יוצרת מצג בעייתי מאוד מאוד מאוד של קופות חולים שלא יראו את טובת החולה והאזרח אלא באמת יראו דרך החור של הגרוש את הדבר הזה

לימור סון הר-מלך:       אני חושבת שצריך להסתכל, בסוף מדובר באנשים שגם ככה קשה להם וגם ככה מתמודדים ולתת לקופות החולים שבאמת כל מה ש – הם עושים הרבה דברים חשובים אבל זה לא תחום שלהם, זה לא תחום שהם צריכים להיות חלק ממנו וזה צריך לחזור למשרד הבריאות ולא לקופות החולים

לימור סון הר-מלך:  בסוף הם עושים תעדוף שהוא תעדוף שכנראה לא תמיד יגדיר את טובת האזרחים והחולים והנכים, אלא באמת שיקולים אחרים ולכן אני חושבת שאנחנו צריכים לתת את הדעת ולבחון איך אנחנו יכולים לצאת נגד הרפורמה הזאת בדגש על הדבר הזה של - - -      

ששון עוזר: זה בניגוד גם לוועדת השישה שמונתה על ידי הממשלה

ששון עוזר:  את צודקת

יונתן מישרקי: טוב

יונתן מישרקי:  את סיימת?      

לימור סון הר-מלך: כן

לימור סון הר-מלך:  תודה רבה

יונתן מישרקי: תודה רבה

יונתן מישרקי:  רבותיי, זה הדיון השני הציבורי הפומבי שמתקיים בסוגיה הזו

אליקו שליין: רב הנסתר על הגלוי

יונתן מישרקי: לא להפריע לי בדברי הסיכום שלי

יונתן מישרקי:  אליקו, לא הפרעתי לך כשדיברת

אליקו שליין: לא, כי הם לא מספרים לך את האמת אז אני חייב חצי דקה לגנוב לפני הסיכום

אליקו שליין:  מכון לואיס זה תעודת עניות, ואני גם כתבתי, מכון לואיס זה הצעד הבא שלהם

אליקו שליין:  פה הולכים לפגוע בנכי עבודה, ועד כאן, אנחנו נצא לרחובות, אמר את זה יהודה דורון ואנחנו נצא לרחובות

אליקו שליין:  כל שעה של רכבת זה 4 מיליון שקל למשק, שהממשלה תבין שאנחנו לא הולכים לוותר

יונתן מישרקי: תודה רבה

יונתן מישרקי:  רבותיי, תנו לי בבקשה

יונתן מישרקי:  אני שמעתי בקשב רב, שאלתי את השאלות שאני חושב שצריך לשאול

יונתן מישרקי:  זה הדיון השני הפומבי שנערך

יונתן מישרקי:  לצערי הרב, ואני אומר את זה בכאב גדול, הרפורמה הזאת לא הגיעה לאישור הוועדה, על פי חוק אנחנו לא רשאים לאשר או לא לאשר

יונתן מישרקי:  אם זה היה בסמכותי לאשר או לא לאשר אני מבטיח שהיינו מקיימים דיון האם לאשר או לא לאשר את הרפורמה

יונתן מישרקי:  זה תיקון חקיקה, זה לא תלוי בי וגם לא תלוי בכנסת

יונתן מישרקי:       הרפורמה נקבעה, היא נכנסת לפעימה הראשונה שלה ב-1 באפריל

יונתן מישרקי:  אני בהחלט מוכרח לומר שעל חלק מהדברים שהעליתם קיבלנו תשובות, חלקן אפילו היו טובות מאוד, אבל בחלק מהדברים נשארו פערים

יונתן מישרקי:       אני כתבתי את דברי הסיכום, אתם תקשיבו לדברי הסיכום שלי כי בדברי הסיכום יש את כל הנקודות הבעייתיות שהועלו כאן במהלך הדיון ואנחנו נבקש לקבל תשובות

יונתן מישרקי:  אני הודעתי תוך כדי הדיון ואני מודיע גם עכשיו, יהיה עוד דיון מעקב לפני הכניסה של הרפורמה לתוקף, יהיו דיוני מעקב לאחר הכניסה של הרפורמה לתוקף כדי לראות שהדברים עובדים

יונתן מישרקי:  ככל, חלילה, שאנחנו נבין שזה לא עובד אנחנו נמצא את הכלים הפרלמנטריים לדאוג ש - - -     

אליקו שליין: לא, כבר עכשיו צריך לפנות לשרים הרלוונטיים

אליהו מויאל: זה פשוט להעמיד אותנו על חבל גבוה ולהרים אותנו למעלה ולתת לנו להיות תלויים בין הקרקע לאוויר

אליהו מויאל:  זה ממש לא נכון, אדוני היושב ראש, לבטל אותנו שאנחנו חלק מאוד נכבד במדינת ישראל

אליקו שליין: משרד הבריאות הוא לא איתנו - - -      

תמר גלפנד: משרד הבריאות מתעסק עם בורא עולם, שתדעו

יונתן מישרקי: סליחה, סליחה

תמר גלפנד: מי שפוגע בילדים נכים אין לו מחילה

יונתן מישרקי: אני מבקש להירגע

אליהו מויאל: תמר, בבקשה, אני לא הפרעתי לך

אליהו מויאל:  אני אומר דבר אחד, אי אפשר פה להתמהמה ולראות את הדברים רק לצד אחד

אליהו מויאל:  מי שבאמת מכיר את הבעיה, ואנחנו אלה שעל כיסאות גלגלים, מעבר לכול אני גם אבא לשני ילדים עם צרכים מיוחדים, מונשמים ועל כיסאות גלגלים, שצריך להתמודד איתם

אליהו מויאל:  ברוך ה' אין לי עם זה בעיה, זה מה שנתן לי פיקדון הקב"ה, אני מקבל את זה באהבה גדולה, אבל אל תתעתעו בנו

אליהו מויאל:       אני מבקש מיושב ראש הוועדה לשקול ככל שניתן ולפנות לגורמים הרלוונטיים על מנת שיראו את הצד של הנכים לא פחות מהצד של משרד הבריאות, שהוא צריך להיות הרגולטור בסיפור

יונתן מישרקי: אלי, תודה רבה

יונתן מישרקי:  אלי בן מויאל היקר, חלק מהסיבה שאני מקיים את הדיון הזה זה בעקבות הפנייה שלכם, שלכם ושל שאר הגופים שיושבים פה, ובאמת העליתם פה הרבה מאוד נקודות ואני רוצה לרכז בסיכום הדיון את הבקשות שלי ממשרד הבריאות

יונתן מישרקי:  אתם תקשיבו לזה ותבינו שאני מתייחס פה לכל הדברים וכשאתה אומר לי להעלות את הנושאים, אז זה המנגנון להעלות את הנושאים, לדרוש במסקנות הדיון בקשות ממשרד הבריאות, אני אקבל על זה תשובות, נקיים דיון מעקב וכן הלאה וכן הלאה כדי להביא לסגירה מקסימלית של התהליך הזה בצורה הכי טובה שיכולה להיות עבורכם שזה עבורנו

אליהו מויאל: אדוני, תידחה תקופת הרפורמה או שזה כבר יצא לפועל?      

יונתן מישרקי: תקופת הרפורמה לפי מה שאני מבין, היא בחקיקה והיא נכנסת לתוקף ב-1 באפריל, הפעימה הראשונה שלה, כאשר הפעימה השנייה שלה - - -     

אליהו מויאל: זו המטרה של משרד הבריאות, אבל פה לא רואים את המטרה שלנו קודם כל

אליהו מויאל:  מה שאני אומר, זה פשוט יביא אותנו למצב, אני אומר את זה בנוכחות של כולם, גם בנוכחותו של יושב הראש, מי שירצה להביא אותנו למקום וידחק אותנו לפינה אנחנו ניתן למדינה, לכנסת ישראל, את כל העוצמה של ארגוני הנכים מול הכנסת, מול משרד הבריאות, ואנחנו נגרום לנזק כלכלי הרבה יותר ממה שקיים

יונתן מישרקי: תודה רבה

סמדר אונה: אפשר לשאול שאלה קטנה?      

יונתן מישרקי: לא, מספיק

יונתן מישרקי:  זהו

סמדר אונה: לא ומה קורה עם נכים שהכיסאות שלהם מטעם משרד הרווחה בכלל ועוברים לקהילה? מה קורה איתם בכיסאות הגלגלים למשל? היום בחוק הרווחה החדש התהליך הוא שנכים מהמוסדות שהם לא של משרד הבריאות אלא הנכות תחת משרד הרווחה - - -     

יונתן מישרקי: תשובה בקצרה יש לכם לשאלה הזאת?      

דלית רומם: לא הבנתי את השאלה

סמדר אונה: וכשהם עוברים עכשיו לקהילה - - -     

יונתן מישרקי: עוברים למה?      

אליהו מויאל: אדוני, אתה גם ביכולתך לעצור את זה ולהעביר את זה לוועדת הרווחה - - -     

סמדר אונה: ישנם אנשים שהמקרה שלהם הוא לא משרד הבריאות

אליהו מויאל: שהוא יהיה ערב לכל המשרדים

יונתן מישרקי: אין לי בעיה לקיים דיון נוסף, אבל זה לא רלוונטי

סמדר אונה: אבל זה לא רלוונטי שעכשיו - - - לפגוע באנשים - - -     

יונתן מישרקי: סמדר, תשובה

דלית רומם: אני יכולה להגיד שנכים שעברו לקהילה, היום לפחות, זה פיילוט שהיה, ממשרד הרווחה לקהילה פנו אלינו להחליף את הציוד, הם פנו אלינו להחליף את הציוד וכל הציוד הוחלף

צחי קלר: אני אוסיף רק שבמסגרת החלטת הממשלה - - -     

סמדר אונה: לא, רגע, יש פה טעות

סמדר אונה:  יש פה משהו שמטעים

יונתן מישרקי: רבותיי

יונתן מישרקי:  לא, לא, סמדר, סמדר, אני לא פותח דיון מחדש

סמדר אונה: אני הייתי במוסדות האלה, נכה שעוזב את המוסד משאיר את הכיסא במוסד

סמדר אונה:  בטח שהוא פנה – אבל אין להם תשובות

יונתן מישרקי: קיבלת רשות דיבור מקודם, אני מסיים את הדיון כרגע

יונתן מישרקי:  תודה רבה

יונתן מישרקי:       ועדת הבריאות מודה לכלל המשתתפים בדיון היום

יונתן מישרקי:  חשוב לי להדגיש שהוועדה סבורה כי על משרד הבריאות לדאוג לכך שהרפורמה תיכנס לתוקף באופן מיטבי ביותר, תוך ראיית טובת המבוטחים בראש ובראשונה

יונתן מישרקי:       הוועדה מבקשת ממשרד הבריאות, אחת, לעדכן את הוועדה באיזה אופן קופות החולים ומשרד הבריאות יבטיחו כי השירות שיינתן למטופלים לא ייפגע בעקבות הרפורמה ובדגש על המעבר בין הספקים ומעבר בין הקופות

יונתן מישרקי:  שתיים, הוועדה שבה וקוראת למשרד הבריאות להמשיך ולשתף את ארגוני הנכים בתהליך יישום הרפורמה

יונתן מישרקי:  שלוש, הוועדה מבקשת מהמשרד לבחון לאילו סוגי מכשירים יכול להתאים הליך של ליסינג, אם בכלל

יונתן מישרקי:  ארבע, הוועדה מבקשת ממשרד הבריאות לבחון הרחבת היצע המכשירים כפי שעלה בדיון, קרי ספקים, סוגי מכשירים וכו'

יונתן מישרקי:  חמש, הוועדה שבה ומבקשת ממשרד הבריאות לדאוג לכך שלמבוטחים תהיה כתובת ייעודית במשרד אליה ניתן יהיה לפנות במקרים חריגים כאשר לא ניתן מענה מספק על ידי קופות החולים כבר עם תחילת יישום הרפורמה

יונתן מישרקי:  זה לבקשתו של דני קרוק

אליקו שליין: גם לבקשתי

יונתן מישרקי: גם לבקשתך, אליקו

יונתן מישרקי:  לא, כל הסיכום זה לבקשתך, רק הנקודה הזאת זה היה לבקשתו

יונתן מישרקי:  בנוסף הוועדה מבקשת לקבל הבהרות ממשרד הבריאות והמוסד לביטוח לאומי באשר לפערים שעלו בדיון בין הסטנדרט הקיים במכשירי השיקום וניידות עבור נפגעי תאונות עבודה הזכאים למכשירים אלה מהמוסד לביטוח לאומי לבין יתר הזכאים שזכאים דרך משרד הבריאות

יונתן מישרקי:  אני חושב שצריך שתהיה אחידות בעניין הזה

ששון עוזר: אחידות לטובה, שזה יצוין

יונתן מישרקי: אחידות לטובה כמובן

יונתן מישרקי:  הנה אמרתי, אחידות לטובה

ששון עוזר: שלא תהיה פגיעה בנכים

יונתן מישרקי: מאה אחוז

יונתן מישרקי:  הוועדה מבקשת לקבל את תשובת משרד הבריאות בתוך חודש, הוועדה תמשיך לעקוב אחרי הנושא וייקבעו דיונים נוספים

יונתן מישרקי:       אני מודה מאוד מאוד לכולם, גם לחברי וחברות הכנסת שלקחו חלק, גם לאנשי משרד הבריאות שעם כל הביקורת שעלתה פה הם ראויים לשבח על כך שהם עושים עבודה יסודית ובאים לכאן לתת תשובות, למרות שזה קשה ולמרות שהם צריכים להתמודד

יונתן מישרקי:  תמיד יש בעיות, צריך לטפל בהן

יונתן מישרקי:       תודה לכם, ארגוני הנכים שאתם עושים עבודת קודש, לנציבות, שאתם יורדים לפרטים ונותנים לנו את הכלים להתמודד עם השאלות ולנסות להביא תוצאה טובה עבור כל המבוטחים

יונתן מישרקי:  לקופות החולים כמובן תודה רבה

יונתן מישרקי:       עד כאן הישיבה, הישיבה נעולה